«Биз келажак учун жавобгармиз» — Экопартия номзоди Нарзулла Обломуродов сайловолди дастурини эълон қилди – Газета.uz\nLotinchada 27 август 2021, 14:14 Сайлов-2021 Сиёсат\nЎзбекистон президентлигига сайловларда биринчи маротаба иштирок этаётган Экологик партия сьездида Нарзулла Обломуродовни ўз номзоди сифатида тасдиқлади. Бу ҳақда партия матбуот хизмати хабар бермоқда.\nСьезд давомида Нарзулла Обломуродов сайловолди дастурини эълон қилди. «Газета.uz» ушбу дастурнинг муҳим жойларини келтиради.\n«Биз мамлакатда экологик хавфсизликни таъминлаш, юзага келаётган экологик муаммоларни изчиллик билан ҳал этиш ҳамда иқтисодий тараққиётни таъминлашда жамиятнинг барча кучларини бирлаштиришга йўналтирилган сиёсатни ишлаб чиқиш ва амалга ошириш мақсадини олдимизга қўйдик», — деди Нарзулла Обломуродов.\nПартия сайловолди дастури «Биз келажак учун жавобгармиз» шиори остида бўлиб, унинг бош мақсади — мамлакатда экологик барқарорликни таъминлаш ҳамда табиий ресурслардан оқилона фойдаланиш, яшил тараққиёт тамойилларини кенг жорий этиш орқали халқимиз ва келажак авлод учун муносиб турмуш шароитлари ҳамда фаровон жамият барпо этишдан иборат бўлади.\nПартия дастури еттита йўналишдан иборат.\nБиринчи йўналиш. «Яшил тараққиёт — фаровонлик асоси!» шиори остида яшил иқтисодиётни ривожлантириш\n«Ўзбекистон 2019 йилда «яшил иқтисодиёт»га ўтиш стратегияси»ни қабул қилди. Таҳлиллар шуни кўрсатмоқдаки мамлакатда углерод сарфини кескин камайтириш, иқтисодиётнинг барча тармоқларида экологик тоза ва ресурс тежамкор технологияларни жорий этиш бўйича кўрилаётган чоралар етарли эмас», — деди Экопартия етакчиси.\nУшбу ғояни амалга оширишда партия устувор вазифалар этиб қуйидагиларни белгилаган:\nдавлат бюджети, банк ва молия институтлари, хусусий сектор маблағларини экологик тоза, энергия тежамкор лойиҳаларни амалга оширишга йўналтирилган «яшил» молиялаштириш тизимини ривожлантириш;\nдавлат харидлари тизимида «яшил» харидларга устуворлик бериш;\n«яшил» технологиялар соҳасидаги илмий тадқиқотлар ва инновацион лойиҳаларни молиялаштириш ҳажмларини ошириш, саноат корхоналарини «яшил» технологияларга ўтишини иқтисодий ва молиявий рағбатлантириш тизимини жорий этиш;\nтармоқлар ва ҳудудларнинг «яшил иқтисодиётга ўтиш индекси»ни ишлаб чиқиш;\nмамлакат иқтисодиётида «яшил» иқтисодиёт улушини 30 фоизга етказиш, шу асосда йиллик иқтисодий ўсиш суръатини 7 фоиздан юқори бўлишини таъминлаш;\nқайта тикланувчи ва муқобил энергия манбаларидан фойдаланишга ўтиш, қайта тикланувчи ва муқобил энергия ишлаб чиқарувчиларга кенг иқтисодий ва молиявий рағбатлантириш тизимини жорий этиш;\nдавлат томонидан «яшил» иш ўринларини яратишни қўллаб-қувватлаш, иқтисодиёт тармоқлари учун замонавий малакали кадрларни тайёрлаш;\n«Биз «яшил» иқтисодиёт тамойиллари асосида мамлакатни жадал ривожлантиришга кенг тадбиқ этишнинг қайта тикланувчи ва муқобил энергия ҳуқуқий асосларини ишлаб чиқиш ҳамда тежамкор суғориш технологияларини кенг жорий этиш чораларини кўрамиз. Бу эса мамлакат миқёсида асосий турдаги қишлоқ хўжалиги маҳсулотлари ҳосилдорлигини ўртача 25−30 фоизгача ошириш имконини беради.\nИқтисодиётда икки карра энергия самарадорлигига эришиш, «яшил» тарифларни жорий этиш, янги қувватларни ишга тушириш орқали. қайта тикланувчи ва муқобил қайта тикланувчи энергия манбалари улушини бугун мамлакатда амал қилаётган умумий энергия балансида 40 фоизга етказиш имкониятига эга бўламиз", — деди Нарзулла Обломуродов.\nИккинчи йўналиш. Экологик хавфсизликни таъминлашга қаратилган давлат сиёсатини амалга ошириш, яъни маиший ва саноат чиқиндиларини тартибга солиш\nПартия раҳбари Ўзбекистонда саноат чиқиндилари билан боғлиқ ишларни амалга оширишни 10 йиллик стратегиясини ишлаб чиқиш зарурлигини таъкидлади.\n«Афсуски, кейинги йилларда атроф-муҳитга чиқарилаётган чиқиндилар ва уларни қайта ишлаш масаласида комплекс ёндашув етишмаяпти. Ўзбекистон Республикасининг «Чиқиндилар тўғрисида"ги қонуни аллақачон бугунги кун талабларига жавоб бермай қолган», — дея таъкидлади партия раҳбари.\n«Мамлакатимизда ҳамон сақланиб қолаётган чиқинди полигонлари масаласи жуда муҳим, ечими кечиктирилмас муаммога айланган. Ҳозир юртимиздаги 235 полигондан йилига атмосферага 3,3 миллион тонна иссиқхона газлари ташланмоқда. Улар ерости сувлари ва тупроқни ҳам ифлосламоқда. Ҳисоб-китобларга кўра, санитар тозалаш корхоналарининг қамров кўрсаткичини 100 фоизга етказиш учун 2022 йилда 300 та махсус техника воситаси жалб қилиш, 2025 йилгача 95 та чиқиндини қайта юклаш кўчма станцияси ташкил этиш, қайта юклаш станцияларини 420 та махсус техника воситаси ва 520 та контейнер билан таъминлаш, 2028 йилгача 167 та полигонни ёпиш ва рекультивация қилиш зарур. Бундай кенг кўламли инвестицияларни амалга ошириш учун хусусий секторни янада кенг жалб жалб этиш чораларини кўриш лозим. Бунда ДХШ га алоҳида аҳамият берилади», — деди Нарзулла Обломуродов.\nЧиқиндилардан иккиламчи хом ашё сифатида фойдаланишни йўлга қўйиш мақсадида «Чиқиндилар тўғрисида"ги қонунини янги таҳрирда қабул қилиш зарурлиги айтилди.\n«Ривожланган давлатларда 90 фоизгача қайта ишлашга жалб қилинган маиший чиқиндиларнинг бизда бор-йўғи 15−20 фоизи қайта ишланади. Қолган қисми эса, экотизим учун яна янгидан-янги муаммоларни юзага келтирмоқда. Мазкур муаммони самарали ҳал этиш мақсадида маиший чиқиндиларни қайта ишлаш ҳажмини 60 фоизга, ҳосил бўлаётган саноат чиқиндиларини қайта ишлаш миқдорини эса 30 фоизга етказиш буйича дастурларни кабул килиш максадга мувофик. Бу билан атроф-муҳит ифлосланишининг олдини олиш, полигонларни камайтириш, янги иш ўринлари яратиш, иккиламчи маҳсулотдан ишлаб чиқаришда самарали фойдаланиш ҳамда маҳсулот таннархининг арзонлашиши каби манфаатларга эришиш мумкин бўлади», — деди Обломуродов.\nУчинчи йўналиш. Атроф-муҳитни муҳофаза қилиш, табиий ресурслардан оқилона фойдаланиш ва аҳоли учун қулай яшаш шароитларини яратиш\nИчимлик сув таъминоти ва канализация тизимларини яхшилаш бўйича дастурий вазифаларни амалга ошириш орқали аҳолининг ичимлик суви таъминоти 90 фоизга етказилиши қайд этилди.\nсув ресурсларидан оқилона фойдаланишга қаратилган ташкилий-ҳуқуқий ислоҳотлар олиб борилади;\nичимлик суви таъминоти ва канализация тизимларини ривожлантириш, янгиларини қуриш, эскирганларини модернизация қилиш бўйича манзилли дастур, лойиҳалар ишлаб чиқилиши, уларни изчиллик билан рўёбга чиқариш орқали шаҳар ва туманларнинг ичимлик суви ҳамда канализация тизими таъминоти яхшиланади;\nқайта тикланувчи энергия манбаларидан фойдаланган ҳолда сувни чучуклаштирувчи локал қурилмалар барпо этиш орқали олис қишлоқ жойларда сув таъминоти сезиларли даражада яхшиланади;\nичимлик суви таъминоти лойиҳаларида бозор механизмларини жорий этишга, лойиҳа ташаббускорининг ташкилий-ҳуқуқий шаклидан қатъий назар сув ҳисоблагичларнинг ўрнатилиши натижасида сув ресурсларидан самарали фойдаланишга эришилади;\nоқова сувларни тозалаш иншоотларининг самарадорлиги паст бўлган ҳудудларда, жумладан Ангрен, Гулистон, Самарқанд, Жиззах, Урганч, Нукус, Андижон, Чирчиқ ва Тошкент шаҳарларидаги оқова сувларни тозалаш иншоотларини модернизация қилиш ҳамда янгиларини қуриш чоралари кўрилади.\n«Олдимизда турган яна бир йирик масала атмосфера ҳавосининг мусаффолигини асраш билан боғлиқ. Инсоният ҳаёти учун энг муҳим омил бўлган атмосфера ҳавосини муҳофаза қилиш, унинг сифат кўрсаткичларини экологик нормативларга мувофиқлигини таъминлаш стратегик мақсадимиз бўлиб қолади», — деди Экопартия номзоди.\nАтмосфера ҳавосини муҳофаза қилишни таъминловчи экологик хавфсизлик талаблари қуйидагилардан иборат бўлиши лозимлиги айтилди:\nжойларда атроф-муҳитни меъёридан ортиқ ифлослантирувчи манбаларни аниқлаш орқали уларнинг технологик жараёнларини модернизация қилиш, янги инновацион технологияларни жорий этишнинг ҳуқуқий асосларини ишлаб чиқиш;\nатмосфера ҳавосига салбий таъсир кўрсатувчи ҳар қандай хўжалик фаолияти турларини ифлослантирувчи моддаларни тозалаш ускуналари билан жиҳозланмасдан лойиҳалаштиришни таъқиқлаш.\nШаҳарлар ва саноат ҳудудларида ҳавонинг ифлосланиши аҳоли саломатлигига жиддий хавф солаётганини нафас йўллари, аллергия каби муайян касалликларнинг авж олиши, ёшариши мисолида ҳам яққол кўриш мумкинлиги айтилди.\n«Халқаро қабул қилинган амалиётга мувофиқ ифлослантирувчи моддаларнинг ўртача концентрацияси нормативлари асосида ҳаво сифатини баҳолашнинг мавжуд тизимини ислоҳ қилиш мақсадга мувофиқ. Шаҳарлар ва йирик саноат мажмуалари атрофида атмосфера ҳавоси сифатини мунтазам мониторинг қилиш станцияларини кўпайтириш уларни замонавий жихозлар билан таъмирлаш, ПМ 10 ва ПМ 2,5 кўрсаткичларини кузатиб бориш зарур», — деди Нарзулла Обломуродов.\nЎзбекистон Экологик партияси илгари сураётган дастурий мақсадлар қаторида биохилма-хилликни ва экотизимларни сақлаш ҳамда улардан оқилона фойдаланиш масаласи ҳам ўрин олган. Шу мақсадда муҳофаза этиладиган табиий ҳудудлар майдонларини мамлакат ҳудудининг 12 фоизига етказиш, республика ҳудудининг ўрмон билан қопланганлик даражасини 7,6 фоиздан 15 фоизга етказишга алоҳида эътибор қаратилиши қайд этилди.\nТўртинчи йўналиш. Оролбўйи минтақасида экологик ва ижтимоий-иқтисодий вазиятни, аҳолининг яшаш шароитларини яхшилаш\nУшбу йўналишда Орол денгизининг экологик фалокати оқибатларини юмшатишга қаратилган инновацион лойиҳаларни амалга ошириш мақсад қилинган. Бунинг учун:\nОрол муаммосини ҳал этишга ҳамда бу муаммонинг Оролбўйи аҳолиси генофондига ва атроф-муҳитига салбий таъсирини юмшатишга жамиятнинг барча кучларини жалб этиш ҳамда Оролбўйи минтақасига экологик инновация ва технологияларни татбиқ этиш ишларини кучайтириш;\nқишлоқ хўжалигида сув тежовчи технологияларни жорий этиш орқали Оролбўйи ҳудудига Амударёнинг юқори ва ўрта қисмидан йилига камида 5−6 км3 ҳажмда сув юборилишини таъминлаш;\nНукус, Бухоро, Урганч, Хива, Навоий, Мўйноқ каби аҳоли яшаш пунктлари атрофида «яшил белбоғлар» барпо этиш ҳамда мазкур ҳудудлардаги истироҳат боғлари майдонларини кенгайтириш;\nОролбўйи ҳудудининг Қозоғистон ҳамда Туркманистон билан туташ ҳудудларида трансчегаравий муҳофаза этиладиган табиий ҳудудлар ташкил этиш;\nГлобал иқлим ўзгариши бўйича Париж битими доирасида мамлакатда иссиқхона газлари таъсирини қисқартиришни назарда тутувчи миллий стратегия ва ҳаракатлар режасини ишлаб чиқиш ва амалга ошириш.\nБешинчи йўналиш. Давлат ва жамият бошқарувини янада демократлаштириш, инсон ҳуқуқлари ва эркинликларини ишончли ҳимоя қилиш, суд ҳокимияти мустақиллигини таъминлаш, одил судловнинг самарадорлигини, халқнинг суд органларига нисбатан қатъий ишончи ва ҳурматини ошириш\nЭкопартия раҳбарининг таъкидлашича, партия табиатни асраб-авайлаш, мамлакатдаги дарахтлар ва сув ҳавзаларини, табиий ёдгорликларни салбий антропоген таъсирдан ҳимоя қилиш учун катта саъй-ҳаракатларни амалга оширади. Муҳофаза этиладиган табиий ҳудудларни ҳимоя қилиш ва экологик ҳуқуқбузарликлар учун жавобгарликни кучайтиришга қаратилган қонунчилик ташаббуслари илгари сурилади. «Жисмоний ва юридик шахсларнинг ер, сув ва атмосфера ҳавосига салбий таъсири учун жавобгарлик чораларини кучайтириш, етказилган зарарни қоплашда „ифлослантирувчи тўлайди“ тамойили тарафдоримиз», — деди у.\nУшбу йўналишда қуйидаги вазифалар устувор бўлади:\nэкология ва атроф муҳитни муҳофаза қилиш соҳасида фуқаровий, маъмурий, жиноий жавобгарлик чораларини кучайтириш;\nатроф-муҳитга етказилган зарарни ўрнини қоплашнинг самарали механизмларини жорий этиш;\nдавлат бошқарув тизимида экология соҳасидаги маъмурий ислоҳотларни амалга ошириш;\n«Электрон ҳукумат» тизимини янада кенг жорий этиш орқали давлат хизматларини кўрсатиш тизими самарадорлигини ошириш;\nюридик ёрдам ва хизмат кўрсатиш тизимини такомиллаштириш, суд жараёнларида тенглик ва тортишув тамойилларини тўлиқ жорий қилиш, адвокатурани мустақил, ишончли ҳуқуқни ҳимоя қилувчи институтга айлантириш;\nмалакавий юридик ёрдам сифатини ҳамда адвокат касбининг нуфузини ошириш, инсон ҳуқуқлари соҳасида ихтисослашган ҳуқуқшунослар, хусусан, эколог-ҳуқуқшуносларни тайёрлаш тизимини такомиллаштириш;\nаҳолининг эҳтиёжманд қатламини ижтимоий қўллаб-қувватлаш учун беғараз ҳуқуқий ёрдам кўрсатиш тизимини жорий этиш;\nвояга етмаган болалар билан ҳуқуқий муносабатларда одил судлов институтларини жорий этиш, уларнинг ҳуқуқ ва манфаатларини биринчи навбатда таъминлаш принципини қонунчилик ва амалиётга янада самарали жорий этиш.\nШунингдек, фуқароларга қулайлик яратиш, ортиқча сарсонгарчиликка йўл қўймаслик ҳамда уларнинг вақтини тежаш мақсадида «Электрон ҳукумат» тизимини янада кенг жорий этиш давлат хизматлари кўрсатиш самарадорлигини оширишга алоҳида урғу берилиши зарурлиги айтилди.\nАҳолининг эҳтиёжманд қатламини ижтимоий қўллаб-қувватлаш учун беғараз ҳуқуқий ёрдам кўрсатиш тизимини жорий этиш орқали аҳолининг ҳуқуқий маданиятини ошириш ҳамда суд-ҳуқуқ соҳасидаги муаммоларга осонликча ечим топиш механизми яратилади. «Барча ислоҳотлар инсон манфаатлари учун бунёд этилар экан, аввало, вояга етмаганларга нисбатан алоҳида муносабатни назарда тутадиган одил судлов институтларини жорий этиш, боланинг манфаатларини биринчи навбатда таъминлаш принципини қонунчилик ва амалиётга янада самарали татбиқ этишга қаратиш энг одилона ёндашув бўлиши шубҳасиз», — деди партия раҳбари.\nОлтинчи йўналиш. Соғлиқни сақлаш, таълим, илм-фан ва маданий-маърифий соҳаларни янада ривожлантириш\nТиббиёт соҳасида «Соғлом муҳит — инсон саломатлиги!» шиори остида:\nаҳоли саломатлигини сақлаш, тиббий хизмат сифатини ошириш, фуқароларнинг ўртача ҳаёт давомийлигини оширишга хизмат қилувчи тиббиёт соҳасидаги ҳуқуқий база такомиллаштирилади;\nрақамли тиббиётнинг асосий инфратузилмасини яратиш, тиббиёт соҳасининг моддий-техник базасини кучайтириш, тиббий техника ва дори-дармон ишлаб чиқаришни маҳаллийлаштириш даражаси оширилади;\nсанитария-эпидемиология соҳасида потенциал хавф-хатарларни прогноз қилиш, баҳолаш, юқумли касалликлар табиий ўчоқлари устидан эпидемиологик мониторинг ва эпидемияга қарши профилактик тадбирлар мажмуи амалга оширилади;\nаҳолининг кам таъминланган қатламлари ва экологик номақбул ҳудудлар аҳолиси учун ижтимоий тиббий хизмат кўрсатишнинг ҳуқуқий асослари ишлаб чиқилади ва жорий этилади;\nсоғлом турмуш тарзи ҳаётга кенг тадбиқ этилади ва оммавий спорт турлари янада ривожлантирилади, соғлом овқатланиш маданиятини юксалтириш бўйича мажмуавий чора-тадбирлар амалга оширилади;\nинсон соғлиғига салбий экологик омилларнинг таъсирини бартараф этиш, сифатли ва тўлиқ тиббий хизмат кўрсатишга йўналтирилган тиббий суғурта механизмларини босқичма-босқич жорий этиш бўйича ишлар жадаллаштирилади;\nаҳолига тиббий хизмат кўрсатиш сифатини яхшилаш, соғлиқни сақлаш тизимини такомиллаштирилади;\nтиббий суғурта, хусусий тиббий ёрдам кўрсатиш ва фармацевтика саноати ривожлантирилади, дори воситалари сифати ва нархи барқарорлиги таъминланади.\n«Аҳоли саломатлигини мустаҳкамлаш учун соғлом турмуш тарзини фаол тарғиб қилиш, оммавий спорт ва жисмоний тарбия ривожланиши учун зарур шарт-шароитларни яратиш, ҳаракатсиз турмуш тарзи билан боғлиқ касалликлар тарқалишини камайтириш устувор йўналишимиз ҳисобланади», — дея таъкидлади Нарзулла Обломуродов.\nТаълим соҳасида «Табиатни фидоийлар сақлаб қолади!» шиори остида:\n«яшил» тараққиёт тамойилларини таълим ва фанга интеграция қилиш;\nузлуксиз таълимнинг барча босқичларида экологик таълим-тарбия тамойилларни кенг жорий этиш;\nолий таълим тизимида экология ва атроф муҳитни муҳофаза қилиш йўналишлари бўйича малакали кадрларни тайёрлашни кўпайтириш;\nузлуксиз таълим сифатини мустақил баҳолаш тизимини шакллантириш ва қўшимча педагогик таълим хизматлари бозорида рақобатни ривожлантириш;\nэкологик тадқиқот ва инновацион фаолият кўламини кенгайтириш, бизнес-инкубатор ва технопаркларни ташкил этган ҳолда инновацион инфратузилмани ривожлантириш назарда тутилади.\nИлм-фан соҳасида «Табиатни авайлаш — ҳаётни асраш!» шиори остида:\nэкологик тоза, чиқиндисиз ва ресурстежамкор технологияларни ишлаб чиқишга қаратилган илм-фан ривожини жадаллаштириш ҳамда илмий ишланмаларни тижоратлаштириш асосида илмий маҳсулотлар ҳажми ва инновацион маҳсулотлар турлари кенгайтирилади;\nатроф-муҳитни муҳофаза қилиш соҳасидаги илмий ташкилотларнинг илмий-инновацион фаолиятини иқтисодиёт тармоқлари, ижтимоий соҳа эҳтиёжларига тўлиқ мослаштириш, юқори самарадор илмий ишланмалар ва технологияларни жорий этиш кўлами оширилади;\nҳудудларда экотехнопарклар ташкил этиш ва улар фаолиятини қўллаб-қувватлаш, уларнинг ишланмаларини ҳудудларда кенг жорий этиш чоралари кўрилади;\nэкологик илмий-тадқиқот изланишларида аёллар ва ёшларнинг иштироки янада оширилади;\nилм-фан соҳасида бошқарув тизимини такомиллаштириш, илм-фанда ўзини ўзи бошқариш тизимини ривожлантириш орқали давлат ва илмий ташкилотлар ўртасида ижтимоий шериклик ривожлантирилади.\n«Табиат — келажак авлодлардан олинган қарз!» шиори остида маданий-маърифий соҳада қуйидаги вазифалар амалга оширилади:\nжамиятда юксак экологик маданиятни шакллантириш, она табиатни, жумладан ўсимлик ва ҳайвонот дунёсини асраб-авайлаш, уларга нисбатан эҳтиёткорона муносабатда бўлиш ҳиссини кучайтириш;\nжамиятда экологик маданиятни юксалтириш бўйича Миллий дастурни қабул қилиш;\nоила ва маҳалла тизимида инсоннинг табиатга бўлган муносабатини тубдан ўзгартиришга қаратиш;\nаҳолининг атроф-муҳит ҳолати бўйича хабардорлигини ошириш, мунтазам равишда атроф табиий муҳит ҳолати юзасидан миллий маъруза ва таҳлилий ҳисоботларни нашр этиб бориш;\nҳар бир инсонда атроф муҳитга эҳтиёткорона муносабатда бўлиш, атроф муҳитга таъсир даражаси юқори бўлган корхоналарнинг экологик масъулиятини ошириш, яшил ташаббусларни амалга оширишга эътиборни янада кучайтириш.\nЕттинчи йўналиш. Ўзбекистон атрофида хавфсизлик, барқарорлик ва дўстона қўшничилик муносабатлари минтақасини яратиш\nПартия ташқи сиёсат ва халқаро ҳамкорликни ривожлантириш соҳасида қуйидаги асосий устувор вазифаларни белгиламоқда:\nЎзбекистоннинг Марказий Осиёдаги сиёсатини минтақада тинчлик ва барқарорликни таъминлаш, минтақавий хавфсизликнинг асосий муаммоларини, шу жумладан Афғонистондаги вазиятни ҳал қилишга ёрдам беришга қаратиш;\nМарказий Осиёдаги трансчегаравий дарёларнинг сув ва энергетика ресурсларидан оқилона фойдаланиш, трансчегаравий муҳофаза этилаётган ҳудудларни барпо этиш ва минтақанинг экологик барқарорлигини таъминлашга қаратиш;\nминтақавий савдо-иқтисодий ҳамкорликни мустаҳкамлаш, минтақавий транспорт-транзит инфратузилмасини ривожлантириш;\nАфғонистон билан алоқаларни мустаҳкамлаш жараёнларини давом эттириш;\nҲамдўстлик давлатлари билан ўзаро, савдо-иктисодий, инвестициявий ҳамкорлик муносабатларини тенглик, бир-бирининг манфаатларини ҳурмат қилиш ва ҳисобга олиш асосида давом эттириш.\n«БМТ билан ҳамкорликни фаол равишда давом эттирган ҳолда халқаро тинчлик ва хавфсизликни таъминлаш, замонавий муаммоларга ва таҳдидларга қарши биргаликда курашамиз», — деди Нарзулла Обломуродов.\nБу борада қуйидаги вазифаларни амалга оширишга эътибор қаратилади:\nЎзбекистон манфаатларига мос келувчи экология ва тиббиёт соҳаларида БМТ томонидан қабул қилинган конвенциялар ва халқаро битимларга қўшилиш;\nглобал ва трансчегаравий экологик муаммоларни ҳал қилишда хорижий давлатлар, авваламбор Марказий Осиё давлатлари билан яхши қўшничилик ва дўстона муносабатларни мустаҳкамлаш;\nдунёдаги экология йўналишидаги партиялар ва ҳаракатларининг ядровий, кимёвий ва биологик қуролларнинг тарқалишини олдини олиш ва келгусида уларни бутунлай йўқ қилиш сиёсатида фаол иштирок этиш бўйича ҳамкорликни кучайтириш;\nэкологик хавфсизликни таъминлаш, Ўзбекистонда «яшил» тараққиёт тамойилларини жорий этишда самарали халқаро ҳамкорликни ривожлантириш;\nмамлакатда қайта тикланувчи энергия манбаларидан фойдаланиш лойиҳаларини ривожлантиришда халқаро ташкилотлар ва молия институтлари билан ҳамкорликни кенгайтириш.\nЎзбекистон Экологик партияси БМТ билан ҳамкорликни фаол равишда давом эттирган ҳолда халқаро тинчлик ва хавфсизликни таъминлаш, замонавий муаммоларга ва таҳдидларга қарши биргаликда курашиш тарафдори эканлиги таъкидланди.\nНарзулла Обломуродов партиядошларини «тарихий ғалаба» билан табриклади 25 октябр 2021, 21:53\nНарзулло Обломуродов президентлик сайловларида овоз берди 24 октябр 2021, 10:04\n27 август, 19:41\nХаммаси умумий гап.. Президент булиш учун бу дастур хали чала.


АҚШнинг Россияга қарши санкциялар учун нишонлар рўйхати деярли тугади | KITAB.UZ\nАҚШ президентининг миллий хавфсизлик бўйича маслаҳатчиси Роберт О’Брайен Россияга қарши санкциялар учун нишонлар рўйхати деярли туганини маълум қилди.\nТОШКЕНТ, 10 август — Sputnik. Россияга қарши ўта кўп санкциялар жорий қилинди, шу сабабли улар учун янги нишонлар деярли қолмади. Буни АҚШ президентининг миллий хавфсизлик бўйича маслаҳатчиси Роберт О’Брайен CBS телеканалига берган интерьюсида тан олди.\nУнинг сўзларига кўра, Оқ уйнинг олдинги маъмуриятларининг ҳеч бири «ҳозиргиси каби Россияга нисбатан қаттиққўл бўлмаган», чунки Трампнинг Овал кабинетда бўлган даврида АҚШ Россиянинг юзлаб ташкилотлари ва жисмоний шахсларига чекловлар жорий этди.\n«Россияга қарши санкцияларни қўллашимиз мумкин бўлган деярли ҳеч ким қолмади … Биз Россияга қарши ўта кўп санкциялар жорий этдик – алоҳида шахслар, компаниялар, ҳукумат. Русларга (санкциялар жорий этишга имкониятлар) унча қолмади, аммо биз уларга сигналлар юборишда давом этамиз», — дея унинг сўзларини келтиради РИА Новости.\nАмерика сайловларига аралашиш ҳақида гапирганда, О’Брайен, АҚШ бир қатор давлатларнинг уларга таъсир ўтказишга уринишларидан хабардор эканлигини яна бир бор таъкидлади. Унинг таъкидлашича, агар Вашингтон чет элдан сайлов жараёнига янги аралашувларни қайд этса, ҳукумат «Хитой, Россия ёки Эрон бўлишидан қатъи назар» энг қатъий чораларни кўради.\n«Уларнинг раҳбарлари президент сифатида Трампними ёки Джо Байденни афзал кўришларидан қатъи назар, фарқи йўқ», — дея қўшимча қилди АҚШ президентининг маслаҳатчиси.


Кирманг / Хориж / Юртимизда A A A\nКиритилди: 14:13 10.08.2020. Ўқилди: 5328 марта. Фикрлар сони: 0 та.\nССВнинг коронавирус бўйича расмий статистикаси ёлғон бўлиши мумкин. Вазирлик «позиция»сини ўзгартирди\nТаҳлилчи АҚШнинг Калининградни "вайрон қилиш" имкониятларини баҳолади\n"Қуръони каримнинг нуқсонсиз китоб эканини англаб етдим"


Хитойнинг Циндао шаҳрида дзюдо кураши бўйича ўтказилган Гран-При туркумига кирувчи йирик халқаро турнирда икки нафар ўзбекистонлик спортчи Шарофиддин Лутфуллаев (-60 кг) ва Мирали Шарипов (-73 кг) бронза медалига сазовор бўлди. Бу ҳақда Ўзбекистон Миллий олимпия қўмитаси матбуот хизмати хабар бермоқда.\nШарофиддин Лутфуллаев саралаш баҳсларида Хитой ва Канада терма жамоаси аъзоларини мағлуб этиб, Голландия вакилига имкониятни бой берди. Шундан сўнг бронза медали учун беллашувларда Мўғулистон ҳамда Қозоғистон терма жамоаси аъзоларини мағлуб этиб, учинчи ўринни эгаллади.\nМирали Шарипов эса саралаш баҳсларида Куба ва БАА вакилларини енгиб, бельгиялик полвонга имкониятни бой берди. Учинчи ўрин учун баҳсларни давом эттирган Мирали дастлаб Қозоғистон терма жамоаси аъзосини, бронза медали учун кечган беллашувда эса жамоадош дўсти Ғиёсжон Бобоевни мағлуб этди.\nШу тариқа, иккита бронза медалига сазовор бўлган Ўзбекистон терма жамоаси 59 давлат вакиллари орасида 14-ўринни эгаллади. Мусобақада Япония дзюдо усталари биринчи (5 олтин, 1 кумуш, 3 бронза), Мўғулистон вакиллари иккинчи (2-2-2), Озарбайжон терма жамоаси учинчи ўринни банд этди (2-1-3).\n22:24 Элмурод Тасмуродов "Рио–2016" ўйинларига йўлланмани қўлга киритди


Ўзбекистонда автомобилга қайта ишончнома бериш ҳуқуқи билан ишончнома расмийлаштиришга рухсат берилмоқда - Carzone.Uz\nЎзбекистонда автомобилга қайта ишончнома бериш ҳуқуқи билан ишончнома расмийлаштиришга рухсат берилмоқда\nЎзбекистонда қайта ишончнома бериш ҳуқуқи билан автомобилни бошқариш учун ишонч қоғози бериш ҳуқуқи расмийлаштиришга рухсат берилмоқда. Бу тақиқ Вазирлар Маҳкамасининг “Автомототранспорт воситаларини сотиб олиш, улардан фойдаланиш ва уларни бошқа шахсларга беришни тартибга солиш тўғрисида”ги 2001 йил 28 августдаги 354-сон қарорига кўра шу пайтгача амал қилиб келаётган эди.\nЎзбекистон Республикаси Вазирлар Маҳкамасининг “Ўзбекистон Республикаси ҳукуматининг айрим қарорларига ўзгартиришлар ва қўшимча киритиш тўғрисида”ги 2018 йил 24 октябрдаги 863-сонли қарорига кўра, 28.08.2001 йилдаги 354-сонли қарори 4-банди учинчи хатбошиси чиқариб ташланди, деб ёзади kun.uz.\nЭнди фуқаролар ўзлари ишонч берган инсонларга бошқа шахсга худди шундай ишонч қоғози расмийлаштириш ҳуқуқига эга бўлишди. Берилаётган ваколатлар ҳажми камроқ бўлиши мумкин, лекин ортиқ бўлмаслиги, қайта ишончнома бериши ҳуқуқи асосий (“дастлабки”) ишончномада акс этиши керак. “Иккинчи” ишончнома ҳам нотариал тартибда тасдиқланиши керак.\nЎз ваколатларини қайта ишончнома билан топширган шахс асосий ишончномани берган шахсга янги ишонч билдирилган инсоннинг исм фамилияси ва яшаш манзили ҳақида маълумот бериши шарт. Хабардор қилиш шундай амалга оширилиши керакки, хабардор қилинганлик факти ҳужжат билан ўз тасдиғини топиши лозим. Агар бу иш қилинмаса, кейинги ишончномани қўлга киритган шахснинг хатти-ҳаракатлари учун олдинги ишончномани олган шахс жавобгар бўлади. Асосий ишонч қоғози қайтариб олинганда, муддати тугаганда ёки бошқа сабаблар билан тугатилганда кейинги берилган ишонч қоғози ҳам ўз кучини йўқотади.\nБундан ташқари, энди Ўзбекистон Республикаси резидентлари бўлмаган шахсларга автомототранспорт воситаларини ишончнома орқали беришни ҳам расмийлаштириш мумкин. Бу ҳам 17 йил давомида тақиқланган эди.


2022 йил тараққиёт стратегияси доирасида қарийб 12 млрд долларлик чора-тадбирлар амалга оширилади – Kommers.uz\nИқтисодиёт\t17:45 | 26.1.22\n2022 йил тараққиёт стратегияси доирасида қарийб 12 млрд долларлик чора-тадбирлар амалга оширилади\n«Инсон қадри учун 100 та мақсад» белгилаб олинган.\nАйни вақтда Президент Шавкат Мирзиёев раислигида кун тартибида давлат ва жамият ҳаётининг барча соҳалари қамраб олинган, кенгайтирилган видеоселектор йиғилиши бўлиб ўтмоқда. Бу ҳақда Президент матбуот хизмати хабар берди.\nТараққиёт стратегиясида 7 та устувор йўналиш бўйича «Инсон қадри учун 100 та мақсад» белгилаб олинган.\n«Барча саъй-ҳаракатларимиз, ажратилаётган маблағлар маҳалла ва хонадонларгача аниқ етиб бориши ва ҳар бир оила фаровонлигини оширишга хизмат қилиши шарт.\nБунинг учун республика, вилоят, туман ва шаҳар ҳамда маҳалла даражасидаги барча раҳбарлар бор куч ва ресурсларини тўлиқ сафарбар қилишлари зарур», — дейди Президент.\nШавкат Мирзиёевнинг таъкидлашича, бундан буён фаолият мутлақо янгича, яъни, «инсон–жамият–давлат» тамойили асосида ташкил этилади.\nДавлат раҳбари стратегиянинг инсон қадрини юксалтириш ва халқпарвар давлат барпо этиш йўналишидаги вазифаларни кўрсатиб ўтган. Жумладан, булар:\nмаҳаллани жамоатчилик бошқаруви ва назоратининг таянч бўғинига айлантириш;\nхалқ билан мулоқот механизмларини такомиллаштириш;\n«Обод қишлоқ», «Обод маҳалла» ва бошқа ҳудудий дастурларни жамоатчилик фикри асосида ишлаб чиқиш;\nдавлат органларини «маҳаллабай» ишлаш тизимига ўтказиш.\nШунингдек, электрон давлат хизматларининг улушини амалдаги 54 фоиздан 90 фоизга етказиш ҳамда жамоатчилик фикрини мунтазам ва илмий асосланган ҳолда тизимли ўрганиш кўзда тутилган. Бунинг учун, «Ижтимоий фикр» маркази фаолияти такомиллаштирилиб, алоҳида Социология институти ташкил этилади.


Россия Туркияга Сурия билан чегараларини ёпишга ёрдам беришга тайёр эканлигини маълум қилди\n10:56 / 09.12.2015\nФедерация кенгаши спикери Валентина Матвиенко Туркия-Сурия чегарасини ёпиш зарурлигини, Россия бу ишни амалга оширишда Туркияга ёрдам беришга тайёр эканлигини маълум қилди. У бу ҳақда “Русской службы новостей” эфир вақтида айтиб ўтган.\n“Туркия-Сурия чегарасини дарҳол ёпиш керак.Чунки айнан шу чегара орқали жангарилар турли давлатларга ўтиб келишмоқда. Ёки аксинча Сурияга ўтиб кетишмоқда. Сўнгра даволаниш ёки саёҳатни баҳона қилиб ортларига қайтишмоқда”, — деди у.\nМатвиенконинг тасдиқлашича, Туркиянинг ўзи бу вазифани уддалай олмайди ва бу борада Россия унга ёрдам беришга тайёр.


2 ОЙДА 403 ОИЛАГА ДАРЗ КЕТДИ, НЕГА?\nOldingi maqola МУДДАТЛИ ҲАРБИЙ ХИЗМАТЧИЛАР УЙГА КУЗАТИЛДИ\nKeyingi maqola ЯНГИ УЙ - ҲАРБИЙЛАРГА МУНОСИБ БАЙРАМ СОВҒАСИ БЎЛДИ\nЖорий йилнинг дастлабки икки ойида вилоятда оилавий ажримлар сони ўтган йилнинг мос даврига нисбатан 9 тага кўпайиб, 403 тани ташкил қилди. Ваҳоланки, шу давр ичида 402 оилада ажримларнинг олди олинишига эришилган.\nБу ҳақда Ўзбекистон Республикаси Президентининг 2018 йил 2 февралдаги “Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида”ги фармонида белгиланган вазифалар ижросига бағишлаб вилоят ҳокимлигида ўтказилган йиғилишда айтиб ўтилган.\nҲудудлар кесимида таҳлил қилинганда, оилавий ажримлар сонидаги ўсиш бўйича “етакчи”ликни Миришкор тумани қўлга олган. Кўрсатиб ўтилган даврда ҳудудда 19 та “қўрғон”га дарз кетган. Мос даврга нисбатан бу борадаги ўсиш 17 ажримни ташкил этмоқда.\nКейинги ўринда Чироқчи тумани бормоқда. Бу ҳудудда январь-февраль ойларида 40 та оилавий ажрим қайд этилган, ҳеч кимни хурсанд этмайдиган ўсиш кўрсаткичи эса 11 та.\nШунингдек, ушбу давр ичида Китоб туманида 58 та (ўсиш 9 та), Нишон туманида 16 та (ўсиш 7 та), Ғузор туманида 16 та (ўсиш 7 та) оилавий ажримлар ҳисобга олинган.\nОлиб борилган ўрганишлар шуни кўрсатмоқдаки, ушбу ажримларнинг 145 тасига эр-хотин, қайнона ва келин ўртасидаги келишмовчиликлар сабаб бўлган. 89 та ҳолатда эса эр бошқа аёлга уйлангани ёки узоқ муддат хорижга чиқиб кетгани оилага дарз кетиши омили бўлиб хизмат қилган. Бефарзандлик 76 ҳолатда оилавий муносабатлар ниҳояланишига олиб келган. 17 киши эса ичкиликка ружу қўйгани боис муқаддас оила қўрғонини сақлаб қололмаган бўлса, қолган ажримларга ҳам шу каби турли маиший муаммолар сабаб бўлган.\nЙиғилишда ажримларни камайтириш, оилаларни мустаҳкамлаш, эр-хотин муносабатларига оид низоларнинг олдини олиш, сабабларини ўрганиш ва ёшларни оилага тайёрлаш борасидаги ишлар самарадорлигини кучайтириш юзасидан фикр-мулоҳазалар билдирилди. Муҳокамалар асосида йиғилиш қарор қилди ва унга биноан Оилавий ажрим ва низоларнинг олдини олиш, улар сабабларини ўрганиш, оилаларни яраштириш бўйича вилоят ишчи гуруҳи ва унинг жойларда яраштирув муҳокамаларини ўтказиш жадвали тасдиқланди. Мутасаддиларга оилаларни мустаҳкамлаш ва ажримларнинг олдини олиш бўйича аниқ вазифалар юклатилди.


Халқ вакиллари аёллар бандлигини таъминлаш ва моддий ёрдам кўрсатишда ўз ҳиссаларини қўшмоқда | O'zLiDeP\nХалқ депутатлари Сирдарё туман Кенгашидаги O'zLiDeP депутатлик гуруҳи аъзоси Расулжон Абдураимов кам таъминланган оилалар вакилларига амалий ёрдам кўрсатиб, уларни "Ҳақ тўланадиган жамоат ишлари"га жалб қилди. Депутат ўзининг бу хайрли иши орқали бу оилаларнинг моддий таъминотини яхшиланишига, бандлигини таъминланишига амалий ёрдам кўрсатди.\nЖумладан, туманинг Темирйўлчи кўчасида истиқомат қилувчи Дилором Газиева боқувчисини йўқотган. У икки нафар фарзандни ёлғиз ўзи тарбиялаб келмоқда. “Донолик” кўчасида яшовчи Турғуной Абдураҳмонова, “Жамбул” кўчасида умргузаронлик қилиб келаётган Якубжон Ҳайдаровлар унинг кўмагида ҳақ тўланадиган жамоат ишларига жалб қилинди.\nБундан ташқари O'zLiDeP Сирдарё туман Кенгаши депутати Ҳамробой Хўжақулов тумандаги ногирон, кам таъминланган, эҳтиёжманд оилаларга амалий ёрдам кўрсатиш мақсадида аҳоли турмуш шароитларини ўрганди. Депутат “Бахмал” маҳалла фуқаролар йиғини ҳудудида истиқомат қилувчи 26 та оилага ҳамда "Зиёкор" маҳалласидаги 6 нафар кам таъминланган оилага бир миллион сўмдан пул маблағлари беришни лозим топди.\nШунингдек, аёллар бандлигини таъминлаш ва аёлларни ҳар томонлама қўллаб қувватлаш мақсадида O'zLiDeP Сирдарё туман Кенгаши депутати Гулнора Ҳошимова томонидан аёлларга амалий ёрдам кўрсатиб келинмоқда.\nХалқ вакили "Адолат" маҳалласи "Темир йўл" кўчаси 144 уйда яшовчи Холбуви Деҳқоновани уйини таъмирлашда қурилиши материаллари етказиб беришда кўмаклашди. Шунингдек, мазкур маҳалладаги 10 нафар ишсиз аёллар жамоат ишларига жалб қилиниб, бандлиги таъминланди.\nБугунги синовли кунларда халқимизни қўллаб-қувватлаш, уларга ҳам моддий ҳам маънавий кўмак бериш, савоб олиш ҳар бир инсоннинг кундалик юмушига айланиши керак.


Қулоқдаги шовқин, эшитиш сифати пасайишининг сабаблари нимада? - Hidoyat.uz\nАсосий саҳифа Жамият Саломатлик Қулоқдаги шовқин, эшитиш сифати пасайишининг сабаблари нимада?\nЧоп этилди Oktabr 11, 2020 Қулоқдаги шовқин, эшитиш сифати пасайишининг сабаблари нимада?da fikr bildirishni o'chirish\nОлимларнинг маълумотига кўра, шамоллаш касалликларидан ташқари, ичкиликка берилиш, узоқ йиллар давомида чекиш ва мунтазам қулоқчинлардан фойдаланиш эшитиш қобилиятининг пасайишига сабаб бўлади.\nТиббиёт фанлари доктори, профессор Шавкат Омонов қулоқ касалликларининг турлари, келиб чиқиш сабаблари ва эҳтиёткорлик чоралари ҳақидаги саволларимизга жавоб берди.\n– Эшитиш сифати пасайишига, асосан, нималар сабаб бўлади?\n– Эшитишнинг турли даражада пасайиши дунё аҳолисининг 6 фоизида учрайди, – дейди Ш.Омонов. – Эшитиш пасайиши наслий, туғма, орттирилган ҳамда ўткир ва сурункали турларга ажратилади. Эшитишнинг заифлигига, жумладан, туғма нуқсонлар, ўрта қулоқнинг ўткир ва сурункали яллиғланишлари, секретор отит, вирусли касалликлар, отосклероз, Меньер хасталиги, сенсоневраль эшитиш хасталиги, бошқа аъзолардаги ўзгаришлар сабаб бўлади. Шунингдек, гентамицин, канамицин, неомицин ва мономицин токсик дориларни қабул қилиш, шовқин ва вибрацияларнинг узоқ муддатли таъсири, қон таркибидаги ўзгаришлар каби ҳолатлар ҳам сабабчидир.\n–Қулоқдаги шовқин қандай касалликдан дарак беради? Шамоллаш оқибатида ҳам бу ҳолат юзага келиши мумкинми?\n– Қулоқдаги шовқин қулоқ касалликлари оқибатида ёки қулоқдан ташқи аъзолар хасталиклари сабабли бўлади. Агарда ташқи, ўрта ва ички қулоқнинг хасталиклари мавжуд бўлса, улар шовқиннинг сабаби деб қаралади. Бироқ бу ҳолатда шовқин билан бир қаторда, инсонда эшитишнинг турлича пасайиши кузатилади.\nҚулоқдан ташқаридаги миядаги патологик жараёнлар, жумладан, яллиғланиш, турли хил ўсмалар, бўйин томирларидаги ва умуртқа поғонасида ўзгаришлар, қоннинг таркибий ўзгаришлари, хусусан, қандли диабет, ички аъзолар хасталиклари ҳам шовқиннинг сабаби ҳисобланади. Айрим беморларда қулоқ касалликлари ва ундан ташқари омиллар биргаликда шовқинни келтириб чиқаради. Қулоқда шовқин пайдо бўлса, беморлар мукаммал текширувлардан ўтиши лозим бўлади.\n– Болаларда қулоқ яллиғланиши кўп кузатилади. Ота-оналар фарзанд тарбиясида қулоқ касалликларига дуч келмаслик учун нималарга аҳамият қаратган афзал?\n– Отит – бу қулоқнинг яллиғланиши ҳисобланади ва, айниқса, кичик ёшдаги болаларда ўрта қулоқнинг яллиғланиши кўп учрайди. Ўткир отитларда қулоқда кучли оғриқ бўлади. Мазкур ҳолатда ноғора парданинг тагида суюқлик йиғилади ва кучли босим оқибатида оғриқ бўлади. Қулоқ мажмуаси мияга тааллуқли ҳисобланган чакка суяги ичида жойлашган бўлиб, оғриқ нафақат қулоқда, балки бош соҳасида ҳам бўлади. Шу боис қулоқ касалликларининг мияга асорат бериш эҳтимоли хавфли ҳисобланади.\nҚулоқ касалликларининг олдини олиш учун, биринчи навбатда, бурун ва унинг ёндош бўшлиқлари, димоғ ва томоқ хасталикларини даволаш керак. Шу билан бирга, ота-она фарзандининг иммунитетини кўтариши, қулоғига сув киришининг олдини олиш ва жароҳатлардан асраши лозим бўлади.\n– Уй шароитида қулоқни тозалаш саломатликка путур етказмайдими?\n– Қулоғи қуруқ ва нам инсонлар бўлади. Ташқи эшитув йўлидаги махсус безлар қулоқ чиркини ажратади, бу чирк аслида ҳимоя вазифасини бажаради. Ташқи эшитув йўлида чирк йиғилса, уни кунора уй шароитида бироз тозалаш мумкин. Бироқ чирк тиқин шаклида бўлса, уни ЛОР шифокори ювиши лозим бўлади. Кун давомида қулоқни тез-тез тозалаш оқибатида ташқи эшитув йўлини жароҳатлаш ҳам мумкин.\nГулноза Бобоева суҳбатлашди. ЎзА\nИталияликлардан тоза ҳавода ниқоб тақиш талаб этилади\nАвстралия соҳилида серферга акула ҳужум қилди


2. Ғарбий Тянь-Шаннинг жуда камёб эндемик ўсимлиги.\nБўйи 45 см гача етадиган кўп йиллик ўт. Пояси кам, тик қиррали, ғуж-ғуж чалкаш тукли. Барглари буришган, майда безчали, сийрак чалкаш тукли, пастки томони кулранг, ингичка чалкаш тукли ва безчали. Ёпирма ва поянинг пастки қисмидаги барглари қисқа бандли, япроқлари ярмигача йирик тишли ёки бўлакли. Поянинг ўрта қисмидаги барглари ёпирма баргларга ўхшаш, бандсиз, юқоридагилари майдароқ. Ўрама баргчалари саватчага ёпишган, наштарсимон, қирмизи рангли. Тожи қирмизи-пушти рангли. Уруғи тескари пирамидасимон, силлиқ. Июль– август ойларида гуллаб, уруғ беради.\nТошкент вилояти: Писком тизмаси (Нанай қишлоғи атрофи)да тарқалган. Қозоғистонда ҳам учрайди.\nТоғларнинг юқори қисмидаги тошли сурилмаларда ўсади.\nЎсиш жойи Угом-Чотқол миллий табиат боғи ҳудудига тўғри келади.


Brent ва Urals маркали нефть нархи 2014 йилдан бери энг юқори даражага кўтарилди – Kommers.uz\nБизнес\t20:58 | 4.2.22\nBrent ва Urals маркали нефть нархи 2014 йилдан бери энг юқори даражага кўтарилди\nШарқий Европа ва Яқин Шарқдаги геосиёсий кескинлик нарх кўтарилишига таъсир қилмоқда.\nЛондоннинг ICE биржасида Brent маркали нефть нархи бир баррель учун 92 доллардан ошди. Ушбу кўрсаткич охирги марта 2014 йил 7 октябрда қайд этилган.\n«Коммерсантъ»нинг ёзишича, апрель фючерслари нархи 89,83 долларга (+1,5 фоиз) кўтарилган. WTI март фючерслари 91,87 доллардан (+1,6 фоиз) сотилмоқда.\nШунингдек, 3 февраль куни Европада Россиянинг экспорт нефти — Urals нархи бир баррель учун 93 доллардан ошган. Нефтнинг нархи сўнгги марта 2014 йилда бу қадар кўтарилганди.\nАввалроқ Brent маркали нефть нархи 2014 йилдан бери илк марта 89 доллардан ошгани хабар қилинганди.


Шаҳарлараро автобуслар йўлга қўйилди: вақти ва йўл ҳақи нархлари - xabar.uz\nШаҳарлараро автобуслар йўлга қўйилди: вақти ва...\nШаҳарлараро автобуслар йўлга қўйилди: вақти ва йўл ҳақи нархлари\n04.05.2019 20:27 0 5464\nШаҳарлараро йўналишдаги автобуслар қатнови йўлга қўйилди. Айни пайтда чипта нархлари ҳақида маълумот берувчи телефон қўнғироқлари жорий этилмаган, барча маълумотни автовокзал кассаларидан олиш мумкин.\nБарча йўналишлардаги қатновлар халқаро класдаги YUTONG автобусларида амалга оширилади.\n«Минбар» сайти 1 майдан йўлга қўйилган шаҳарлараро автобус қатновлари йўналишлари ҳақида маълумот берди:\nТошкент – Самарқанд, «Тошкент» автовокзали («Олмазор» метро бекати).\nЙўл ҳақи: 25 000 сўм.\nҚачон: ҳар куни.\nТошкентдан жўнаш вақти: 8:00, 10:00, 12:00, 13:30, 16:00, 18:00.\nЙўлга кетадиган вақт: 5 соат 45 дақиқа.\nТошкент – Бухоро, «Тошкент» автовокзали («Олмазор» метро бекати).\nЙўл ҳақи: 55 000 сўм.\nТошкентдан жўнаш вақти: 15:00.\nКелажакда режалаштирилган вақт: 7:00, 09:00, 17:00, 19:30.\nЙўлга кетадиган вақт: 13 соат 25 дақиқа.\nТошкент – Зарафшон, «Тошкент» автовокзали («Олмазор» метро бекати).\nЙўл ҳақи: 52 855 сўм.\nТошкентдан жўнаш вақти: 6:00, 11:20.\nЙўлга кетадиган вақт: 13 соат 30 дақиқа.\nТошкент – Каттақўрғон, «Тошкент» автовокзали («Олмазор» метро бекати).\nЙўл ҳақи: 31 325 сўм.\nТошкентдан жўнаш вақти: 10:00.\nЙўлга кетадиган вақт: 8 соат 10 дақиқа.\nТошкент – Хатирчи, «Тошкент» автовокзали («Олмазор» метро бекати).\nЙўл ҳақи: 34 100 сўм.\nТошкентдан жўнаш вақти: 11:15.\nЙўлга кетадиган вақт: 9 соат 20 дақиқа.\nТошкент – Мирбозор, «Тошкент» автовокзали («Олмазор» метро бекати).\nЙўл ҳақи: 33 535 сўм.\nТошкентдан жўнаш вақти: 11:45.\nЙўлга кетадиган вақт: 8 соат 30 дақиқа.\nТошкент – Пахтаобод, «Тошкент» автовокзали («Олмазор» метро бекати).\nЙўл ҳақи: 13 760 сўм.\nТошкентдан жўнаш вақти: 13:05.\nЙўлга кетадиган вақт: 3 соат 20 дақиқа.\nТошкент – Учқудуқ, «Тошкент» автовокзали («Олмазор» метро бекати).\nЙўл ҳақи: 59 290 сўм.\nТошкентдан жўнаш вақти: 8:20.\nЙўлга кетадиган вақт: 15 соат.\nТошкент – Гагарин, »Тошкент» автовокзали («Олмазор» метро бекати).\nЙўл ҳақи: 15 000 сўм.\nТошкентдан жўнаш вақти: 8:00, 13:00, 17:00.\nЙўлга кетадиган вақт: 3 соат 50 дақиқа.\nТошкент – Зомин, «Тошкент» автовокзали («Олмазор» метро бекати).\nЙўл ҳақи: 20 000 сўм.\nТошкентдан жўнаш вақти: 8:00, 12:00, 18:00.\nЙўлга кетадиган вақт: 4 соат 20 дақиқа.\nТошкент – Янгиер, «Тошкент» автовокзали («Олмазор» метро бекати).\nЙўл ҳақи: 12 000 сўм.\nТошкентдан жўнаш вақти: 8:00, 11:00, 16:00.\nЙўлга кетадиган вақт: 2 соат 45 дақиқа.\nТошкент – Термиз, «Тошкент» автовокзали («Олмазор» метро бекати).\nЙўл ҳақи: 70 000 сўм.\nТошкентдан жўнаш вақти: 17:00\nКелажакда режалаштирилган вақт: 19:00, 20:00.\nЙўлга кетадиган вақт: 18 соат 20 дақиқа.\nТошкент – Денов, «Тошкент» автовокзали («Олмазор» метро бекати).\nЙўл ҳақи: 75 000 сўм.\nТошкентдан жўнаш вақти: 17:00.\nКелажакда режалаштирилган вақт: 8:00, 20:00.\nЙўлга кетадиган вақт: 20 соат.\nТошкент – Қоракўл, «Тошкент» автовокзали («Олмазор» метро бекати).\nЙўл ҳақи: 60 000 сўм.\nТошкентдан жўнаш вақти: 17:30.\nКелажакда режалаштирилган вақт: 8:00.\nЙўлга кетадиган вақт: 14 соат 30 дақиқа.\nЖамият 29/05, 12:14\nНиҳоят. Тошкентдаги автобусларда кондиционер ишлай бошлади\nАвто 23/05, 19:49\nҲукумат қарори: Эски автобусларда йўловчиларни ташиш тақиқланади\nҲодиса 16/05, 23:15\nЖамият 13/05, 15:53\nТошкентда тартиббузар автобус ойнасини синдириб, қочиб кетди


“Qr-book” электрон китоб жавони ишга туширилди - Халқ сўзи\n“Qr-book” электрон китоб жавони ишга туширилди\n14:44 23 Май 2019 Жамият\nМуҳаммад ал-Хоразмий номидаги Тошкент ахборот технологиялари университети Қарши филиалида “Qr-book” электрон китоб жавони ишга туширилди.\nАҳоли ва ёшларнинг компьютер технологиялари ва интернетдан самарали фойдаланиши ҳамда улар ўртасида китобхонликни кенг тарғиб қилиш бўйича тизимли ишларни ташкил этиш мақсадида Муҳаммад ал-Хоразмий номидаги Тошкент ахборот технологиялари университети Қарши филиали томонидан “QR-kod” орқали китоб юклаб олиш имконини берадиган “Qr-book” тизимининг дастурий таъминоти яратилиб, филиал серверига юкланган китобларнинг электрон шаклини олиш имконини берадиган “Qr-book” электрон китоб жавони ўрнатилди.\nҲозирда мазкур “Qr-book” электрон китоб жавонидан ёшлар ўз смартфони орқали китобларнинг электрон нусхасини “QR-kod” орқали юклаб олиб фойдаланиш имконига эга бўлмоқда.\nФилиал директори Одил Турғуновнинг таъкидлашича амалиётга татбиқ этилган ушбу инновацион лойиҳа талаба-ёшларда катта қизиқиш уйғотмоқда. Келгусида эса университет ҳудудида, яъни ўриндиқлар, дам олиш масканларида “Qr-book” тизимида ишловчи китоб мутолаа қилиш жойларини ташкил этиш белгиланган.\nУшбу инновацион лойиҳа ёшлар маънавиятини юксалтириш, улар ўртасида китобхонликни кенг тарғиб қилиш ҳамда уларнинг интернетдан янада самарали фойдаланишлари учун хизмат қилади.


Динимиз мусулмонларни бир қанча ишларга буюрган ва бир қанча ишлардан қайтарган. Буюрилган ишларда банда ва жамиятга катта манфаатлар бўлса, қайтарилган ишларда уларга катта зарарлар бор. Ман қилинган ишларни қилишнинг зарари баъзида фақат маълум шахсларга етса, баъзисининг зарари кенг кўламли бўлиб, бутун жамиятга салбий таъсир қилади. Ана шундай иллатлардан бири порахўрликдир.\nҚуръони каримда бу мавзуда шундай дейилади: “(Улар) ёлғон (тўқиш учун Сиз)га қулоқ соладиган ва ҳаромни (порани) ейдиганлардир...” (Моида сураси 42-оят). Муфассир, тобеъин Саъид ибн Жубайр раҳимаҳуллоҳ: “Оятдаги “ҳаром”дан мурод порадир”, деганлар.\nАллоҳ таоло мўмин-мусулмонларни ҳалол касб қилиш, молларини ўзаро розилик билан олишга чақиради. Ояти каримада бундай дейилади: “Мол (ва бойлик)ларингизни ўрталарингизда ботил (йўллар) билан емангиз! Шунингдек, била туриб, одамларнинг ҳақларидан бир қисмини гуноҳ йўли билан ейиш (ўзлаштириш) мақсадида уни ҳокимларга ҳавола этмангиз!” (Бақара сураси 188-оят).\nЯна бошқа ояти каримада шу маъно такрорланади: “Эй, имон келтирганлар! Мол-мулкларингизни ўртада ноҳақ (йўллар) билан емангиз! Ўзаро розилик асосидаги тижорат бўлса, у бундан мустасно” (Нисо сураси 29-оят).\nПайғамбаримиз алайҳиссалом ҳам доимо порахўрликнинг ёмонлигидан огоҳлантирдилар ва ундан қайтардилар. Порахўрлик мавзусида машҳур бўлган ҳадис Абдуллоҳ ибн Амр разияллоҳу анҳудан ривоят қилинган: “Расулуллоҳ саллаллоҳу алайҳи васаллам: “Аллоҳнинг лаънати пора берувчи ва пора олувчига бўлсин!” – дедилар.\nЯна бир ҳадиси шарифда Пайғамбаримиз алайҳиссалом шундай дейдилар: “Пора берувчи ҳам, пора олувчи ҳам дўзахдадир” (Имом Табароний Ибн Умар разияллоҳу анҳудан ривоят қилганлар).\nБир киши пора ёки ҳаром бўлган ҳадяни қабул қилса, уни эгасига қайтариш вожиб бўлади. Баъзи олимлар эса: “Ноҳақ ўзлаштирилган моллар, маълум бўлса, эгасига қайтарилади, маълум бўлмаса, мусулмонлар фойдасига сарфланади”, – дейишган.\nАллоҳ таоло барчаларимизни гуноҳ амаллардан саломат сақласин! Ўзи рози бўладиган амалларда бардавом қилиб, икки дунё саодатига мушарраф айласин!\nДругие материалы в этой категории: « Бемазҳабларга эргашмайлик\tБидъат нима? »


"Барселона" ПСЖ футболчисини текинга қўлга киритмоқчи\n26 январь, 2021, 16:12\nУни ватанига чорлашмоқда.\nПСЖ клуби чап қанот ҳимоячиси Хуан Бернат "Барселона"нинг қизиқишлар доирасига кирди.\nMundo Deportivo нашри тарқатган хабарга кўра, “кўк-анор ранглилар” 27 ёшли испаниялик футболчини ёзда, яъни унинг парижликлар билан амалдаги шартномаси якунланганидан сўнг, эркин агент сифатида текинга қўлга киритмоқчи.\n“Барса” раҳбарияти Бернатнинг таркибда Жорди Альбага муносиб рақобатчи бўла олишига ишонмоқда.\nБернат ПСЖ сафига 2018 йил “Бавария”дан кўчиб ўтган эди. У ўтган давр мобайнида жами 76 та ўйинда майдонга тушди ва ўз ҳисобига 6 та гол ҳамда 10 та голли узатма ёздириб қўйди. Унинг трансфер нархи эса 16 млн еврога баҳоланмоқда.\n"Манчестер Сити" Лионель Месси трансфери бўйича музокараларни тўхтатди


ХАЛҚИМИЗ МЕҲРИНИ ҚОЗОНГАН АДИБ - Ўзбекистон овози газетаси\nЧингиз Айтматов асарларида қаламга олинган ижтимоий ва ахлоқий муаммолар, севги-муҳаббат, ҳис-туйғу, нозик кечинма, висол онларию айрилиқ изтироблари, овулдаги маиший ҳаёт манзаралари, адолат ва ёвузлик ўртасидаги мангу кураш, глобаллашув замонининг баданни жунжиктирувчи шамоллари бир минтақа ёки бир миллатга эмас, бутун инсониятга, унинг ютуқ ва камчиликлари, зукколигию беғамлиги бирдек тааллуқлидир. Шу боисдан ҳам адиб асарлари ҳамма жойда: Осиё ва Африкада, Европа ва Америкада дунё тилларига муттасил таржима қилинади, қайта-қайта нашр этилади, севиб мутолаа қилинади. Кучли мунозараларга сабаб бўлади, ҳар бир асар ҳақида унинг ҳажмидан бир неча баробар кўп илмий таҳлиллар, баҳсли мақолалар, тақризлар, баъзан эса раддиялар ҳам ёзилади.\nАйтматов асарлари ўқувчини фикрлашга, ҳаётни кузатишга, одамлар ва уларнинг талаб-эҳтиёжларига яқинроқ бўлишга, бир-бирларини тушунишга, воқеа-ҳодисалар моҳиятини идрок этишга ва улардан хулоса чиқаришга ундайди.\nАдиб ижодининг етакчи хусусиятларидан бири шуки, у ўз фикри, дунёқараши ёки бирор воқеага муносабатини ўқувчига тиқиштирмайди, фақат мана шу — ҳақиқат, бошқаси бекор, демайди, аксинча, тўғри йўл ва тўғри ечимни топишни унинг ўзига қолдиради. Бу эса асарларининг таъсир кучи, бадиий-эстетик қуввати ва тарбиявий аҳамиятини оширади. Буни «Жамила», «Момо ер», «Эрта келган турналар», «Оқ кема», «Соҳил бўйлаб чопаётган Олапар», «Кассандра тамғаси» асарларида яққол кўриш мумкин. Улардаги қаҳрамонларнинг тақдири ҳар хил, бири икинчисидан кескин фарқ қилади, аммо самимийлик, очиқ кўнгиллилик, меҳнатсеварлик, тақдир зарбаларига қарши курашиш туйғуси уларни бирлаштириб туради. Шу боис ўқувчи Жамила ва Дониёрни, чўпон Танабойни, Бола ва Мўмин чолни, биринчи ўқитувчини, Эдигей ва Абутолибни, Авдий ва Бўстонни чин дилдан севиб қолади, уларни ўзининг эски қадрдонларидай қабул қилади. Қариб, мадордан кетган Гулсор от, қувғинга учраган бўри Акбара, неча авлодлари учун паноҳ бўлган жойидан маҳрум этилаётган аламзада Жаабарсга ачиниб кетади.\nБадиий адабиётда бу даражага эришиш ҳаммага ҳам насиб этавермайди. Чингиз Айтматовнинг маҳорати шундаки, у ўзи дилдан ҳис этган, маъно-моҳиятини англаган, ёзувчилик, зиёлилик қалбини безовта қилган воқеа-ҳодисалар ҳақида ёзади.\nАдибнинг серқирра ижоди бадиий адабиёт ихлосмандлари қаторида бошқа касб эгаларини ҳам ўзига оҳанрабодек тортади. Бунинг боиси шуки, Чингиз оға бутун ижоди давомида наинки бугуннинг, айни чоғда эртанинг, яқин келажакнинг ҳам фавқулодда муҳим, бошқалар айтишга журъат эта олмаётган муаммоларини ўзига хос жасорат, синчковлик билан тадқиқ этди. Халқнинг тилида ва дилида турган, пишиб етилган, айтилмаса бўлмайдиган гапларни катта ижодий жасорат билан жамоатчилик муҳокамасига ҳавола этди. Унинг ҳар бир чиқишида аниқ ижтимоий позиция, тиниқ ва ўткир нуқтаи назар бўлади.\nАйтматов ҳар қандай ҳолатда ҳам баҳсга киришишдан, бошқаларни тинглашдан чўчимади, кимларнингдир тайёр, бировга озор етказмайдиган хулосалари ёки муносабатига суянмади. У қирғиз адабиётига янги шакл ва мазмун, янгича шижоат олиб кирди, ижод умрининг охиригача ўз сўзини айтматовчасига дангал ва ошкора айтиб келди.\nЧингиз Айтматов ўзбек китобхонларининг ҳам севимли адиби эди. У Ўзбекистонда она юртидагидан кўра ҳам машҳур десак, муболаға бўлмас. Айтматовнинг деярли барча асарлари ўзбек тилига маҳорат билан ўгирилган, неча юз минг нусхада қайта-қайта босилиб чиққан. Айтматов қалбан ҳам, ижодининг руҳи, мавзулари, қаҳрамонларининг ўй-хаёллари билан ҳам бизга яқин қадрдон эди. Адиб қиссаларининг воқеалари асосан қирғиз диёрида кечса-да, уларда бир вақтлар ягона Туркистон номи билан аталган қадим минтақага бевосита дахлдорлик, дардкашлик, куюнчаклик бор. Айтматов ўртага ташлаётган муаммолар, уни ташвишга солаётган, ўйлантираётган жумбоқлар қирғизу қозоққа, ўзбеку тожикка, туркману қорақалпоққа баробар тегишлидир.\nЧингиз Айтматов асарларини ўзбек тилига таржима қилган фидойи таржимонларимиз:\nЧингиз Айтматов миллий адабиёт ривожини тоғ чўққилари қадар юксакликка кўтара олган, ноёб истеъдоди ва ижодий жасорати билан дунёни ҳайратга сола билган адиблар сирасига киради. У адабиётдаги мафкуравий бир хилликни, мафкуравий анъанавийликни кутилмаганда бузиб ташлади. У ўз ўқувчисини ҳамма учун таниш бўлиб қолган равон, бехатар йўлларга эмас, чағир тошлардан иборат машаққатли сўқмоқларга, баланд довонларга етаклади. Китобхонни ортиқча қийнамайдиган, толиқтирмайдиган енгил ечимлардан воз кечиб, дастлабки ҳикоялари, публицистик мақолаларидаёқ ҳаётда текис йўллар, бахтли интиҳолар билан бирга қалтис тасодифлар, хавфли бурилишлар, боши берк кўчалар, етиб бўлмас манзиллар ҳам борлигини урғулади.\nАйтматов ижоди адабиётшунос олим ва таржимон Асил Рашидов тўғри таъкидлаганидек, «ўз-ўзидан, қуппа-қуруқ заминда юзага келмади. Аксинча, бир халқ иккинчисидан, ёш авлод кекса авлоддан, бир ёзувчи иккинчи ёзувчидан сабоқ ўрганиб келгани сингари унинг ноёб истеъдоди ҳам мавжуд ижтимоий шароитда ва янги тарихий заминда юзага келди ва тез суръатлар билан равнақ топа билди». Айтматов ижод оламига қирғиз адабиётидаги, тоғ ва дашт ўлкаси деб ном олган бу қадим тупроққа ёндош бошқа миллий адабиётлардаги, хусусан, ўзбек адабиётидаги энг сара тажрибаларни чуқур ўзлаштирган, мағзини чаққан ҳолда кириб келди, десак хато бўлмайди. Муҳими шундаки, Чингиз оға собиқ тузумнинг қон-қонимизга, онг-шууримизга сингиб кетган мафкуравий қадриятларидан воз кечиш пайти келганини бошқалардан кўра эртароқ пайқади. Адабиётшунос олим Қ.Бобулов айтганидай, Айтматов ўзидан олдинги касбдош оғаларнинг бешигида улғайган бўлса-да, бундан буён (яқинлашиб келаётган янги шароитда) бу иссиқ бешикда тинч, бамайлихотир ётавериш мумкин эмаслигини сезган эди.\nТадқиқотчи олим К.Асаналиев Айтматов ижодига хос хусусиятлардан бирини мана бундай изоҳлайди: «Чингиз Айтматов ўз сўзига, ижодига ёлғон аралаштирмаган, қаҳрамонларига ҳеч қачон ёлғон бир сўз ҳам демаган, ҳақиқат қанчалик оғир бўлмасин, уни таг-тугигача айта олган ёзувчилар сирасига киради. Шу жиҳатдан олиб қараганда, у аёвсиз чинсўз, ростгўй ёзувчи. Қаҳрамонига, асарига нисбатан аёвсизлиги ёзувчига хос оқ ниятдан, турмушда учраб турадиган зиддиятларни сийпаламай, тараб-бутамай асл ҳолича айтиш мақсадидан келиб чиқади».\nЧингиз Айтматов Ўзбекистон ҳақида, халқимизнинг жасоратли меҳнати, ақл-заковати, тарихи ва буюк келажаги тўғрисида ўнлаб мақолалар ёзган. Машҳур «Пахтанинг ойдин йўли» мақоласи ўша йилларга хос меҳнат жасоратини ўзида тўла ифода этганди. Унда гап фақат пахта ҳақида, ўзбеклар уни қойиллатиб экишию тер тўкиб йиғиштириб олиши хусусида эмасди. Айтматов ўшанда катта минбардан туриб халқимизга, унинг маънавий-ахлоқий қадриятларига ҳурмат-эътиборини изҳор этган эди.\nЧингиз оғанинг халқимизга бўлган меҳру-муҳаббати чиндан ҳам чексиз эди. Ҳар гал юртимизга келганида қаламкаш дўстлари билан ижодий суҳбатлар қурарди. Содир бўлаётган ўзгаришлардан худди шу эл фарзандидай фахрланарди. Ўзбекистоннинг халқаро майдонда обрў-эътибори ошиб бораётганидан мамнунлик изҳор қиларди. Биринчи Президентимиз Ислом Каримовнинг Туркистон бирлиги ғоясини биринчилардан бўлиб қувватлаган ҳам Чингиз Айтматов бўлди. Шу мавзуда пойтахтимиз Тошкентда бўлиб ўтган Марказий Осиё давлатлари зиёлиларининг таъсис қурултойида Айтматов маънавий бирлик заруриятини қатъий ҳимоя қилди, маънавий бирлик — янги тарихий шароитда миллий юксалиш ва тараққиётга элтувчи ягона тўғри йўл эканлигини ғоят куюнчаклик билан изоҳлаб берди.\n— Биз, адабиётчилар янги тарихий шароитда янги муаммоларга дуч келдик, — деган эди адиб. — Адабиётнинг бугунги вазифаси кечаги ўтган кунимиздаги вазифадан, зиёлининг жамият олдидаги ўрни ва масъулияти кечагидан тамомила фарқ қилади. Ҳаёт, одамларнинг турмуш тарзи, ўй-фикрлари тамомила ўзгариб кетди. Ҳозир, айтишим мумкинки, биргина Ўзбекистон ёки Қирғизистонда эмас, бутун минтақада, бутун дунёда ўзига хос тозариш жараёни давом этмоқда. Ўзликни англаш, ўзликка қайтиш фасли бораётир. Тамойиллар ҳам, таомиллар ҳам ўзгарди. Миллий, умуминсоний қадриятлар қайтадан қаддини тикламоқда. Қуриб қолаёзган, кўзлари ёпиб ташланган булоқлар, чашмаларнинг кўзлари очилмоқда. Умумбашарий тафаккур онг-шууримизга сингмоқда. Бундай шароитда адабиёт ўзгармай қолиши мумкинми? Ҳамон эскича ёзиш, кечаги кун ютуқлари билан қаноатланиб ўтириш мумкинми? Мумкин эмас! Адабиёт энди чинакамига халқчил, миллатпарвар, маънавий тараққиётимизнинг садоқатли хизматкори бўлиши керак. Адабиёт учун, сўз учун шундай бир тарихий имконият вужудга келди. Буни қўлдан бой бермайлик... Марҳамат, ёзинглар, янги романлар, қиссалар, драмалар, шеърий китоблар яратинглар. Бир-бирингиздан ўрганинглар, бир-бирингизнинг энг яхши асарларингизни дунё тилларига таржима қилинглар. Бепарво юраверсак, бир-биримиздан узоқлашиб кетамиз, бир-биримизни тушунмай қоламиз».\nАдибнинг бу сўзлари чорак аср аввал эмас, худди куни кеча айтилгандек туюлади. Ўзбекистон Президенти Шавкат Мирзиёевнинг қўшни мамлакатлар билан ижтимоий-сиёсий, маданий-маърифий алоқаларга янгича ёндашиш, дўстлик, ўзаро манфаатли ҳамкорлик муносабатларини юқори босқичга кўтариш сиёсати туфайли бугун минтақада кўтаринки руҳ, яхши кайфият ва ҳамжиҳатлик муҳити юзага келди. Давлатимизнинг юксак мукофотлари — «Дўстлик» ва «Буюк хизматлари учун» орденларига сазовор бўлган, халқимизнинг чексиз меҳрини қозонган буюк адиб Чингиз Айтматов таваллуд кунининг мамлакатимиз миқёсида ўтказилиши бу алоқаларни янада мустаҳкамлаши шубҳасиз.


Пара тоғ чанғиси бўйича Ўзбекистон чемпионати ўтказилди (фото)\n8 март, 09:35\n“Амирсой” тоғ чанғи курортида Ўзбекистон Миллий паралимпия қўмитаси томонидан илк бор пара тоғ чанғиси бўйича Ўзбекистон чемпионати ўтказилди.\nМусобақанинг тантанали очилиш маросимида Ўзбекистон Республикаси Спортни ривожлантириш вазири ўринбосари Шахрилло Махмудов, Ўзбекистон Миллий паралимпия қўмитаси раиси Мухторхон Ташходжаев, Ўзбекистон давлат Жисмоний тарбия ва спорт университети ректори Махмуд Болтабоев, “Амирсой” тоғ чанғи курорти бош директори Саидвали Саидхўжаев сўзга чиқиб, сўнгги йилларда ҳурматли Президентимиз томонидан қишки спорт турларига ҳам алоҳида эътибор қаратилаётгани ва барпо этилаётган замонавий спорт мажмуаларидан унумли фойдаланган ҳолда пара атлетларимизни қишки Паралимпия ўйинларида ҳам муносиб иштирок этишини таъминлаш бўйича тизимли ишлар йўлга қўйилаётганини таъкидлашди.\nҚизиқарли кечган мусобақа якунларига кўра, пара тоғ чанғиси бўйича аёллар ўртасида Асел Турдимуратова ғолибликни қўлга киритди. Иккинчи ўрин эса Юлдуз Махмудовага насиб этди. Эркаклар ўртасидаги баҳсларда Фирдафс Худоятовга тенг келадигани топилмади. Кумуш медалга Камрон Абдувоҳидов сазовор бўлди.\nБундан ташқари, пара сноуборд ҳамда аравачада кёрлинг бўйича саралаш тадбирлари ўтказилиб, иқтидорлилар танлаб олинди.


Батафсил... Янги шарх қўшиш «КЎКРАГИМНИНГ ШАКЛИ ЎЗГАРДИ...»\nБатафсил... Янги шарх қўшиш МАЗАЛИ ДЕСЕРТЛАР БИЛАН ОЗАМИЗ!\nБатафсил... Янги шарх қўшиш Сарвқомат бўлишнинг сунъий йўли — липосакция\nЖисмоний машқлару турли хил парҳезлардан ижобий натижага эриша олмаганлар орамизда анчагина. Кимдир ўзбилармонларча ҳар кимдан эшитган парҳезларига амал қилган, кимлардир фитнесс мураббийнинг кўрсатмаларини бажармаган, яна бошқаларини эса шунчаки дангасалик енгган. Хуллас, қанча ҳаракат қилса ҳам танасидаги ортиқча ёғлардан халос бўла олмаётганлар учун замонавий косметологияда липосакция усули мавжуд. Батафсил... Янги шарх қўшиш Қоматни расо қилувчи 15 дақиқалик 15 тавсия\n15 дақиқа бўш вақт пайдо бўлди, хўш уни қандай сарфлаймиз? Севимли сериалимизни ўтказиб юбормаслик учун кераксиз рекламани томоша қилиш, ярим соатлаб телефонда беҳуда гап сотиш ёки ижтимоий тармоқларда кимларнингдир суратларига “like” босишга кетказилган вақтимизни ҳеч қачон беҳуда сарфладик деб ҳисобламаймиз. Аммо мана шу дақиқалардан қоматимиз гўзаллиги учун фойдалансак ҳам бўларди-ку... Келинг, бефойда одатларимизни қоматимизга нафи тегадиганларига ўзгартирамиз.\nБатафсил... Янги шарх қўшиш Озишдан кейинги муаммолардан халос бўламиз!\nЗамонавий мақолни эшитдингизми? “Муҳаббатда, жангда ва озишда хар қандай усул самара беради”. Унга амал қиламан, деб ойлар давомида парҳез тутсангиз-у, тарози орзиқиб кутилган рақамларни кўрсатганида кўзларингиз қувончдан чақнамаса-я?! Нима учун дейсизми? Ахир йўқотилган ёғлар ўрнини қоплолмай, осилиб қолган тери кимга ҳам ҳусн бағишларди? Шу тобда “Энди нима қилсам экан?” деган савол кўнлингиздан ўтаётган бўлса, ажабмас.\nБатафсил... Янги шарх қўшиш БАЙРАМГАЧА ОЗАМИЗ!\nЯнги йилда чиройли қомат соҳибаси бўлишни хоҳлайсизми? Қорбобо ёрдам беришидан умидвор бўляпсизми? Ишонаверинг, агар унинг шундай қобилияти бўлганида, аввал ўзининг меш қорнидан халос бўларди. Гапим рост, фитнесга қатнашиб юрган Қорбоболарнинг кўпини кўрганман! Шу сабабдан ташаббусни қўлга олинг-да, ҳаракатни бошлайверинг. Батафсил... Янги шарх қўшиш ЧИРОЙЛИ ҚОМАТ УЧУН 6 МАҲСУЛОТ\nКўк чой Қоматни тартибга келтиришни истаганлар учун диетологлар кўк чой ичишни тавсия этишади. Суюқ дамланган кўк чой ортиқча ёғ йиғилишидан халос этиб, тери намлигини мувозанатлаштиради. Аччиқ қалампир Асосан аччиқ таъмли қўшимчалар, қора мурч, хантал кукуни, қизил қалампир кабилар ҳазм жараёнини фаоллаштириши билан қайд этилади.\nБатафсил... Янги шарх қўшиш Рақсга тушамиз ва озамиз!\nБатафсил... Янги шарх қўшиш Ёз учун фойдали 15 маслаҳат\nГўзал ва бетакрор бўлиш учун ёз энг қулай мавсум шундай эмасми? Ахир она табиатнинг ўзи кўпроқ ҳаракатланиб, камроқ хасталанишга, сархил мевалардан тановул қилиб қиш учун витамин захирасини тўлдириб олишга имкон яратиб беради. Сиз учун тайёрлаган тавсияларимизга амал қилсангиз, ёздан “талофатларсиз”, йўғее, “ғалаба” билан чиқиб олишингиз аниқ. Батафсил... Янги шарх қўшиш Бошқа мақолала...\nЁшимизга мос таомнома тузамиз!\nНега кўп овқат еймиз?


Ғийбатдан қутулиш услуби - Баҳоуддин Нақшбанд ёдгорлик мажмуаси маркази\nҒийбатдан қутулиш услуби\n26 июл 2019 й.\n234 марта ўқилди.\nҒийбатнинг қай даражада ёмон эканиги, кишининг жабрига хизмат қиладиган омил эканлиги, қиёматда айнан ғийбатнинг касофатидан койилишга сабаб бўлишини билган ҳар қандай киши ундан қандай қилиб қутулиш, ҳаёти мобайнида ундан мутлақо фойдаланишдан тийилиш борасида ўйлайди, бош қотиради. Биз ҳам мана шу масалада элга кўмак бўлсин учун, бир илмий мақолани қоғозда акс эттиришга жазм этдик.\nҲакимлардан бири ғийбатдан қутулишнинг чорасини қидириб-қидириб, ўзининг ҳаётини ҳаётида татбиқ этган йўлини қуйидагича келтиради: «Ғийбатдан қутулиш учун ўз нафсимни тарбиялаш мақсадида бир марта ғийбат қилсам, унинг бадалига бир кун рўза тутиб беришни қасд қилдим. Амалан шундай қилдим, аммо рўза тутаверсам ҳам тўсатдан ғийбат қилиб қўйишни тўхтата олмадим.\nБу услуб менга тўлалигича қаноатлантирмагач, бир марта ғийбат қилиб қўйсам, унинг бадали сифатида бир дирҳам садақа қилишни қасд қилдим. Ажабки, тезда ғийбат қилишдан қутилиб кетдим.»\nРивоят қилинишича бир киши ўз қўшнисини ғийбат қилди. У ғийбати тезда оммага тарқалиб кетди. Киши ўз қилмишидан қаттиқ афсусланиб, қилмишини тўғриламоқчи бўлиб,бир донишмандга мурожаат қилибди. Донишманд киши унга бозорга бориб, бир товуқ оласан ва уни сўйдирасан. Йўл-йўлакай уйга кетаётиб товуқни патларини юлиб, йўлингга ташлаб кетасан дебди.\nУ киши донишманднинг нима учун бундай ишга буюрганини гарчи тушуна олмасада, ҳурмати юзасидан айтганидек қилибди. Эртаси куни донишманд ўша кишининг уйига келибди ва кечаги вазифани бажарилганлигини билиб, иккинчи топшириқни берибди. Топшириқ шундан иборат эдики, кеча юлиб йўлга ташлаб кетган патларнинг барини тўплаб олиб келиши буюрилганди.бояги киши юрган йўлидан патларни йиғиб, ахтариб-ахтариб 3-4 донасини топиб келибди холос. Қолганини шамол учириб кетган экан. Донишмандни олдига келганида донишманд ундан «Битта товуқнинг 3-4 дона пати бор холосми?» деб сўрабди. Киши эса, қолган патларни топа олмаганини, шамол учириб кетганини айтибди. Донишманд шунда, «Ғийбат ҳам шунақа, тилингдан чиқдими учиб кетади. Уни йиғиб ололмайсан...» дебди.\nДарҳақиқат, ғийбат деган бу иллат шундай нарсаки, у кишининг оғзидан чиқиши биланоқ, атрофга ёйилиб кетади. У шундайин ёмон нарсаки, тиллардан чиқиб, дилларни хуфтон қиладиган иллатдир.\nБухоро шаҳар «Халифа Худойдод»\nжомеъ масжиди имом хатиби О.Саъдуллаев


Мексика президенти: «Ишларимни тугатяпман, энди кетсам ҳам бўлади» - xabar.uz\nМексика президенти: «Ишларимни тугатяпман, энди кетсам...\nМексика президенти Андрес Мануэл Лопес Обрадор 2024 йилги сайловда ўз лавозимини сақлаб қолиш учун курашмаслигини эълон қилди.\nОбрадор ўз ҳукумати томонидан бошланган асосий лойиҳалар 2024 йилгача тўлиқ уддаланишига ишонмоқда. Шундан сўнг у президентликдан хотиржам кетмоқчи.\n«Ихтиёримизда яна 2 йил ва 5 ой бор. Биз бошлаган ишларни балки бошқа ҳукумат якунлаб қўяр, буни вақт кўрсатади. Мен эса лойиҳаларимизни ўзимиз уддалашимизга ишоняпман. Ўзингни алмаштириб бўлмас деб ҳисоблаш — хато фикр. Мол-давлатга қаттиқ боғланиб қолиш керакмас», — деди Мексика президенти.\nОбрадорнинг президентлик даврида йирик лойиҳалар амалга оширилиши бошланди: 2022 йилда Мехикода йирик аэропорт фойдаланишга топширилди, мамлакат жанубида бир нечта штатларни боғловчи 1,5 минг километр узунликдаги темир йўл қурилди. Қолаверса, амалдаги президент мамлакат пойтахти 2023 йилга бориб ўзини тўлиқ мотор ёнилғиси билан таъминлашига эришмоқчи. Бунинг учун мамлакатдаги қатор нефтни қайта ишловчи заводлар тикланди, АҚШнинг Техас штатидаги нефтни қайта ишлаш заводи Мексика томонидан сотиб олинди.\nАндрес Мануэл Лопес Обрадор ҳозир 68 ёшда. 2018 йилнинг 1 декабридан Мексика президенти.


ОЧЛ-2014: “Локомотив” ва “Насаф”нинг рақиблари ҳақида / CHAMPIONAT.asia\nОЧЛ-2014: “Локомотив” ва “Насаф”нинг рақиблари ҳақида\nХалқаро мавсум биз учун бу сафар анча илгари, февраль ойининг ўртасига етмасданоқ бошланади. 8 ва 15 февраль куни Чемпионлар лигасининг ўтказиладиган саралаш босқичида клубларимиз майдонга тушишлари мумкин.\n“Локомотив” ва “Насаф”ни гуруҳ баҳсларига чиқиш учун жиддий тўқнашувлар кутиб турибди. Жамоаларимизга рақиблик қилиш эҳтимоли мавжуд клубларнинг ҳозирги ҳолати тўғрисида таништириб ўтамиз.\nФевраль ойида яхши формага кириш осон иш эмас. Қолаверса, бу жамоаларнинг тайёргарлик жараёнига жиддий таъсир кўрсатиши мумкин. Чунки муддатидан аввал яхши ҳолатга кириб олиш мавсум мобайнида салбий натижаларга олиб келади. Агарда ротациядан фойдаланилмаса. Шу сабабли “Локомотив” ва “Насаф” мураббийлар штаби фақат ОЧЛдаги беллашувларни эмас, балки ички мусобақалар тўғрисида ҳам бош қотиришларига тўғри келади. “Локомотив” 8 февраль куни ўз майдонида ўйнайди. Рақиб Қувайтнинг “Ал Қувайт” ёки Ироқнинг “Ал Шорта” жамоаси бўлади. Биринчи босқичда ушбу клублар Қувайтда баҳс олиб боришади. Ўша баҳсда қувайтликларда имконият кўпроқ. Руминиялик Марин Ион бошчилик қилаётган жамоа ўтган мавсумда мамлакат чемпионати ва ОФК Кубогида ғолиб чиқди. ОФК Кубогида “Ал Қувайт” кетма-кет иккинчи марта зафар қучди. Демак, жамоа савия жиҳатидан Чемпионлар лигасида ўйнашга тайёр ҳолатда. Қолаверса, Қувайтда мавсум қизғин паллага кириб боряпти. 4 нафар футболчиси миллий терма жамоа аъзоси ҳисобланади. Ҳужумларни ташкил қилишда бразилиялик легионер Рожерио катта фаоллик кўрсатади. Жорий мавсумда клуб Қувайт чемпионатида биринчи ўринда бормоқда. Олтин медаллар учун “Ал Қодисия” билан кескин кураш кечишига шубҳа йўқ. Охирги йилларда Қувайт жамоалари ОЧЛдан четда қолиб кетганди. Шу сабабли ушбу мамлакат клубларининг ўйинларига бевосита гувоҳ бўлганимиздан бери анча вақт ўтди. Ироқнинг “Ал Шорта” жамоаси ўтган мавсумда Ироқ чемпионлигини қўлга киритган. Клуб бош мураббийи бразилиялик мутахассис саналади. Сантос бошчилигида бағдодликлар ушбу мавсумда ҳам муваффақиятли ўйинлар намойиш этишмоқда. Лекин Қувайтда “Ал Қувайт” қаршилигини синдириш бу жамоага насиб этмаса керак. Бироқ футболда ҳамиша кутилган натижалар қайд этилмайди. Буни эсдан чиқармаган маъқул.\nУчинчи раундда Қатарнинг “Лаҳвия” ёки Қувайтнинг “Ал Қодисия” клубларидан бирининг рақиб бўлиш эҳтимоли анча катта. Қатарда ўтадиган беллашув бунга ойдинлик киритиб беради. Дохаликлар 2013 йил ОЧЛда “Пахтакор” билан тўқнаш келишди. Ўшанда бу жамоанинг таркиби жуда кучли эканлигини кўргандик. Бельгиялик машҳур мураббий Эрик Геретс бошқараётган “Лаҳвия” таркибида 15га яқин легионер футболчилар бор. Рақиблар учун ёмон тарафи шундаки, қатарликларнинг уларнинг барчаси хизматидан бир пайтда фойдаланиш имкониятига эгалар. Чунки 12 нафар футболчи Қатар фуқаролигини қабул қилган. Айни пайтда легионер саналган ўйинчиларнинг маҳорати анча юқори. Охирги учрашувларни бу клуб жуда яхши ўтказиб, ижобий натижалар билан якунлади. Улар энди-энди яхши ҳолатга кириб боришяпти. Шу сабабли сафарда “Лаҳвия”ни доғда қолдириш осон бўлмайди. Тўғри, ОЧЛда ғолиб чиққан “Гуанчжоу Эвергранд” буни чиройли тарзда уддалади, бироқ гуанчжоуликлар сафидаги хорижлик футболчилар Европада ҳам етакчиларга айланиш салоҳиятига эгалар. “Ал Қодисия” эса Қувайтнинг икки гегемонидан бири саналади. Миллий терма жамоага ашаддий рақибидан кўра кўпроқ футболчилар етиштириб берадиган “Қодисия” зарар паллаларда тактик жиҳатдан жуда яхши ўйин намойиш қилади. Айнан шу жиҳати билан қувайтликлар “Лаҳвия” қаршилигини синдиришга умид қилишлари мумкин.\nҚаршида тайёргарликка киришган “Насаф” эса гуруҳ босқичига чиқиш учун ҳар икки босқич ўйинини сафарда ўтказишга мажбур. Дастлабки беллашувда Қатарда “Ал Жаиш” майдонига сафар уюштиради. Руминиялик Разван Луческу қўл остида ўтган мавсумда Қатар “Юлдузлар” Кубогига эга чиққан жамоа миллий чемпионатда яхши натижаларга эришяпти. Ушбу мавсумда “Жаиш” пешқадамлар қаторида келмоқда. Лекин таркибга назар ташлайдиган бўлсак, “Лаҳвия” сингари таниқли номларни кўрмаймиз. Бироқ бу жамоанинг бирор ўйинини кузатмаганмиз. Шу туфайли Луческу жамоасидан нима кутишни билиш қийин. Қатар ОАВда фаолият юритаётган ҳамкасбларимиз “Жаиш”нинг асосан жамоавий ўйин намойиш этиши, шунингдек, ҳужум чизиғидаги футболчилари техник тарафдан яхши ўйнашларини таъкидлашди. “Насаф” мураббийлари бу рақибни 8 февраль санасигача жиддий ўрганиб чиқишларига шубҳа қилмаймиз. Қолаверса, таркибда янги йилдан кейин ўзгаришлар рўй бериши кутиляпти. Аксарият араб жамоалари қишки трансферлар чоғида Чемпионлар лигасида яхшироқ натижаларга эришишни истаб, яхши савияли легионерларни таклиф этишлари ҳозир ҳеч кимга ажабланарли ҳолат туғдирмайди.\nНавбатдаги раундда “Насаф”га БААнинг “Банияс” клуби рақиблик қилиши мумкин. Хорхе Сильва шогирдлари айни пайтда БАА пролигасида ўртамиёналар қаторида боришяпти. Бу жамоада ўртамиёна савиядаги маҳаллий ва яхши савиядаги чет эллик футболчилар жамланган. “Пахтакор” Абу Дабининг мазкур жамоаси билан Чемпионлар лигаси баҳсларида тўқнаш келганди. Ўшанда БАА клуби ўз майдонида жуда яхши ўйин кўрсатганди. Амир Абдулраҳмон (Умар Абдулраҳмон билан адаштирманг) жамоа етакчиси саналади. Аксарият ҳужумлар айнан шу ярим ҳимоячи ёрдамида уюштирилади. Бироқ бу жамоа тўғрисида кейинроқ маълумот тўплаш зарур. Чунки бунгача “Ал Жаиш” қаршилигини синдириш талаб этилади.\n“Бунёдкор” гуруҳ босқичида Саудия Арабистонининг “Ал Фатеҳ” ҳамда Эроннинг “Фулад” клубларига қарши тўқнаш келиши аниқ. Саудияликлар ўтган мавсум қандай қилиб чемпионатда ғолиб бўлишгани ҳалигача кўпчиликни ажаблантириб келяпти. Жорий мавсумда “Фатеҳ” ўртамиёналар қаторига қийинчилик билан илиниб турибди. “Фулад” эса охирги йилларда академиясига эътибор қаратиш орқали аутсайдер даражасидан етакчилар қаторига қўшилди. Қизғин паллага кириб бораётган Эрон чемпионатида ахвазликлар олтин медаллар учун кураш олиб боришмоқда. “Бунёдкор”нинг учинчи рақиби номи эса саралаш баҳсларидан кейин маълум бўлади.\nБизни февраль ойидаёқ “қайноқ” беллашувлар кутиб турибди. Умид қиламизки, тайёргарлик жараёнидаги мушкулликларга қарамасдан жамоаларимиз ўйинларга яхши ҳолатда етиб боришади. Чемпионлар лигаси ҳавоси кўпроқ стадионларимизда кезишини истаймиз.


Йўл бўйларига 100 минг туп кўчат ўтқазилади\nВилоят ҳокими Ж. Туймебаевнинг ташаббуси билан минтақамизда кўкаламзорлаштириш ишлари йил сайин жадал суръатларда олиб борилмоқда. Минтақа раҳбари, асосий ишлар шаҳарнинг меъморий қиёфасини яхшилаш, ободонлаштириш ва кўкаламзорлаштиришга йўналтирилишини таъкидлаган эди.\nҚувонарли томони шундаки, бу йил ташкилотларга вилоятимиздаги кўчат етиштирадиган хўжаликлардан 2 миллион тупга яқин ниҳол бепул берилади. Улар махсус белгиланган жойларга ўтқазилади.\nШунингдек, вилоят аҳамиятига эга автомобиль йўллари бўйига 100 минг тупга яқин кўчат ўтқазилади. Чунончи, вилоят йўловчилар транспорти ва автомобиль йўллари бошқармаси, “Оңтүстік жолдары” корхонаси томонидан йўл бўйларига 9 мингта кўчат экилади. Бундан ташқари, бошқарма ташаббуси билан яна 10 мингта кўчат ўтқазиш мўлжалланган.\nЯқин келажакда Шимкент, Арис, Туркистон шаҳарлари, барча туманлардаги кўча бўйлари яшилликка бурканса, ажабмас.\nВилоят ҳокимининг матбуот хизмати, 2018-03-16, 23:49 165


Яна бир муҳим ғалаба қўлга киритилди - "Севинч"\n"Севинч" > Янгиликлар > Янгиликлар > Яна бир муҳим ғалаба қўлга киритилди\nЯна бир муҳим ғалаба қўлга киритилди\n22-08-2019 - 21:55\nБугун “Севинч” II босқич навбатдаги 3-тур учрашувини Олмалиқ шаҳрининг “АГМК W” жамоасига қарши ўтказди.\nУчрашувда жамоамиз ишончли тарзда, 4:0 ҳисобида рақибини мағлубиятга учратди.\nУчрашув ҳақида тўхталадиган бўлсак, дастлабки дақиқалардан рақиб жамоа жиддий мақсадда келгани сезилиб турди. Аслида “АГМК W” жамоаси курашувчан жамоа ҳисобланади. Бугун ҳам жамоа бор кучини ишга солди. Аммо тажриба жиҳатдан устун бўлган жамоамиз рақиб ҳимоячиларини хато қилишга мажбур эта олишди. Натижада 15-дақиқада Мафтуна Шойимова деярли 18 метрлардан дарвозани аниқ нишонга олди, бу зарбани Алина Демяненко қайтаришга ожизлик қилди – 1:0.\nБу ҳисоб футболчиларимиз руҳини кўтарган бўлса, меҳмонларни янада қаттиқ курашга чорлади. Энди улар ҳам имкон бўлгандан ҳужумларга ўтишди. Орадан етти дақиқа ўтиб Мафтуна Панжиева ҳисобни яна битта голга оширди – 2:0. Дастлабки бўлимнинг қолган дақиқалари шиддатли тус олди аммо дарвозаларга бошқа голлар киритилмади.\nИккинчи бўлим, меҳмонларнинг фаоллиги билан бошланди. Шуни таъкидлаш жоизки, улар ҳисобни қисқартириш учун ҳам имкониятга эга бўлишди. Лекин тажрибали дарвозабонимиз Лайло Тилавова ҳам бугун ўз маҳоратини ишга солиб, дарвозамиз дахлсизлигини сақлай олди.\nИккинчи бўлимнинг 71-дақиқасида Шаҳноза Қурбонова ва 84- дақиқада Мафтуна Шойимовалар гол киритишиб, ҳисобни йирик 4:0 кўринишига олиб келишди.\nШундай қилиб, жуда қизиқарли ва кескин курашларга бой тарзда ўтган учрашувда “Севинч” ғалабага эришди.\nЖамоамиз энди қисқа муддат дам олади ва навбатдаги тур тайёргарлигини улуғ байрамимиздан сўнг давом эттиради.


00:00 / 07.01.2010 | eski savollar | 2806\nАссалому алайкум! Ҳурмати Устоз.Билолмаётганим қуйдаги муҳум саволларимга ечим топишда ёрдам берсангиз.1-савол Фитрат соъзининг асл маноси ва моҳияти нима?2-савол Коъпинча инсонлар ҳақида гап кетганда ундаги ҳислатларни табий ёки табиатан шундай деган соъз билан ифодаланади. Бу ердаги табий куч нимага дололат қилади? Табийлик деганини асли маноси нима? 3-муҳум саволТабийлик ҳақидаги оъзимни тушунчам. Мен табиъий деганда ҳечким оъзгартиролмайдиган қонуни тушунаман, яни бир нарсани табий дейилса бу нарсани оъзгартириб боълмаслигини тушунаман ва нимага бу табий дейман. Мен ҳамма нарсани оъзгартиришни иложи боълисин, ҳеч нарса табийлик билан мустаҳкам қолмасин, М: мен биркун бошқа одам фелида боълсам эртага бошқа одам фелида индинга яна бошқа ҳулас чэгара боълмаслиги керак деб оъйлайман. Бундай оъйлашимга асосий сабаб. Агарда будай боълмаса, яний бази табийликларни оъзгартиришни иложи боълмаса, &лт;&лт;табийликни оъзи жорий қилган боълса ҳам ҳарнарсадан устун ва ҳар нарсадан буюк боълган зот Аллоҳ таолонинг оъзи бази табийликлар олдида ожиз боълиб қолади&гт;&гт; деган фикрга келиб қолдим. Бу мантиқсизликни энг катта ахмоқлигидир. Аммо бу фикрни кетгазиб боълмаяпти. Табийликнинг асил моҳияти нимада?\n«Фитрат» дегани, соф табиат, динни тўғри қабул қилишга бўлган истеъдод, деганидир. Табиат сўзи бир нарсанинг асл яратилиши ва ўзгармай турадиган ҳолати деган маҳнони билдиради. Аллоҳ таоло Ўзи яратган нарсаларга берган асл хусусиятни ҳам табиат дейилади. Бундай бўлиб, ўзгармай туриш Аллоҳ таоло яратган асл ҳолатга тегишли. Аммо банданинг қилгани ўзгариб туради. Чунки, банда ожиз ва унинг қилган нарсаси ҳам ўзига ўхшаш ожиз бўлади. Агар Аллоҳ яратган нарсалар ҳам тинмай ўзгариб турадиган бўлса, борилқда субут қолмайди. Аллоҳ таолонинг яратган нарсалари ўзгармай туришнинг ўзи Аллоҳнинг қударатининг далолатидир. Шу билан бирга Аллоҳ таоло истаган пайтида Ўзи яратган нарсаларни истаган тарафга ўзгартириши мумкин. Чунки Аллоҳ таолонинг қудратининг чеки йўқ. Сиз ўйлаган каби Аллоҳ ожиз бўлиб қолмайди.Сизнинг бу каби ўйлашингиз жуда ҳам нотўғри. Бу каби ўйлаш керак эмас. Балки, ўқиш, ўрганиш керак. Ҳамма ўзича ўйлайверса, нималар бўлмайди дейсиз. Сиз ўзингиздаги фойдасиз фикрларни йиғиштириб, ўрганишни йўлга қўйишингиз керак. Бизнинг дийнимиз таҳлимотларида сиз ўйлаётганга ўхшаш нарсаларга ўрин қолмаган.\nАмалларнинг хабата бўлиши нима?\nЎғрини ўлдириб қўйса\nМотуридий ва Ашъарий ақидаси\nКаззобликми ёки бошқа нарсами?


Дўзох олови бор она қаҳрида, унутманг меҳрида жаннат малҳами – .:: Xadicha.uz\nДўзох олови бор она қаҳрида, унутманг меҳрида жаннат малҳами\nМеҳр оқибат ҳақида жим жимадор сўзлар айтишни биламиз-у аммо, дунёдаги биттаю-битта дўстимиз бўлган онамизга меҳр оқибат қилолмас эканмиз. Оналар фарзандим “мендан кейин қолиб бахтли саодатли яшасин”деб бировдан кам бўлмасин деб меҳрибонлик қилса, бизчи онамизга кел энди шу кампирни беш кунлиги қолдими йўқми деб кўча кўйда мени мақтаб юрсин деб оқибат қилар эканмиз. Сўзларим сизларга оғир ботган бўлса гапларимни исботини қабристондан бориб кўринг қабристондан. Баҳор деворлар-у, далалардан эмас баҳор қабристондан бошланади қабристондан. Ўша қабристондаги қимматбаҳо мармар тошларга битилган сўзларга этибор беринг. Онажон доимо қалбимдасиз, онажон қалбингизга жонфидо эй вох тақдир сиздан айлади жудо. Лекин ҳар гал шу сўзларни ўқиганимда мени бир савол эзадида, марҳумалар тириклигида онажон деган сўзни бир мартагина ўз қулоғи билан эшитганмикан?. Лекин барибир оналарга қайтадан жон ато этилганда бирорта она фарзандини ёмонлаб гапирмаган бўларди, аксинча уларни мақтаб гапирган бўларди. Бир куни Пайгамбаримиз Муҳаммад ( с.а.в) марҳумларни зиёрат қилмоқ учун қабристонга борибдилар. Бир қабр ёнидан ўтиб кетаётиб қабр ичидан нолали бир фарёд эшитилар эди. “Оловда ёнаяпман оловда дардимни эшитмас парвардигоро”. Ортларига қайтадиларда, Пайғамбар ( с.а.в) шу дам буюрдилар. Макканинг аҳли жониға “қабристонга бориб ҳар бир одам ўтирсин ўзига тегишли қабр ёнига. Қараса нолали қабр ёнига чўк тушиб ўтирмиш муштипар кампир. Онадан сўради Сарвари Олам”бу қабрда киминг бор эй муҳтарама зот” ўғлим деди, лекин бундай ўғилдан мен безорман норозиман эй Росулуллоҳ. Росулуллоҳ ( с.а.в) ҳам сўрди яратгандан, пардани кўтаргин эй Қодир Аллоҳ. Парда кўтарилди қараса олов билан тўлган эмиш ўғлини қабри. Онанинг кўзидан ёш оқизиб, она, яратганга, йитти онанинг зори. Бор ҳудоё карами кенг ҳудоё шунча азобларда қолмишми болам, меҳрингни дариғ тутма боқгил қиёё, розиман мен ундан рози бўл сенҳам”, олов тинди шу дам ўғил қабрида. Дўзох олови бор она қаҳрида, унутманг меҳрида жаннат малҳами .\nБиродарлар будунёнинг энг сўнги саволи бор бизни қабрга қўйишгандан сўнг кимдир савол беради ҳалойиқ марҳум қандай одам эди. Шу дамда яхшилигимиз эслагувчи бир инсон бўлсин, яхши одам эди дейишлари барчамизга насб этсин.\nslayd М. Саиджалолова\t2019-05-14


ИСТИХОРАНИНГ НАТИЖАСИНИ БИЛИШ МУМКИНМИ? – Nasihat.uz\nИСТИХОРАНИНГ НАТИЖАСИНИ БИЛИШ МУМКИНМИ?\nКўпчилигимиз бирор ишга киришадиган бўлсак, ўша ишни бошлашдан олдин истихора намози ўқиб, Аллоҳ таолодан мазкур ишни хайрли бўлишини сўраймиз. Бу ишимиз тўғри, чунки динимиз шунга тарғиб қилган ва суюкли пайғамбаримиз шунга чақирганлар. Лекин истихоранинг жавобини билишда баъзларимиз айрим камчиликларга йўл қўямиз. Яъни, туш кўришни кутиб, тушда аён бўлишини умид қилиб юраверамиз. Баъзан салгина нохушроқ туш кўрсак, мазкур кўзлаган ишимиздан дарров тўхтаймиз, ортга қайтамиз. Умуман олганда истихоранинг натижасини қандай билса бўлади? Бунга уламолар қуйидагича жавоб беришган:\nАслида, ҳамма ишлар учун ҳам истихора қилинавермайди. Масалан: намоз каби фарз амалларни бажариш учун ёки ўғрилик каби ҳаром ишларга қўл уриш учун истихора қилинмайди.\nИкки хайрли иш тўғри келиб қолса, бирини танлаш учун истихора қилинади. Масалан: умра қилмоқчисиз ёки унинг ўрнига камбағал бир йигитни уйлантириб қўймоқчисиз. Бунда истихоар қилса,бўлади.\nТурмуш қуриш учун истихора қилинмайди. Лекин турмуш қуришда йигит ёки қизни танлаш учун истихора қилинади. Шунда ҳам диндор билан диндор бўлмаган ўртасида истихора қилинмайди. Агар танлаш ихтиёри бўлганларнинг иккиси ҳам тақволи, шунингдек, ахлоқлари ҳам бир бирига яқин бўлса, унда истихора қилинади.\nИстихора бу – Аллоҳ таолодан ишнинг хайрлисини тақдир қилишини сўраб дуо қилишдир. Истихора қилган кишининг туш кўришига ҳеч қандай далил-ҳужжат йўқ. Чунки истихора фақат дуодир. Хўп, туш кўрди ҳам дейлик. Лекин бу туш Аллоҳданми ёки шайтонданми? Истихора қилувчи кишининг туши ҳақ бўлиши ҳамда унинг шайтондан омонда бўлиши ҳақида ҳеч қандай далилнинг ўзи йўқ. Чунки нафс хоҳлайвериши мумкин ёки шайтон ҳам васаваса қилиши мумкин.\nАгар истихора қилган кишининг кўнгли ёришмаса, яна ўқийверади. Баъзи уламолар уч марта ўқийди, деганлар.\nАгар такрор-такрор ўқиганда ҳам кўнгли ёришмайдиган бўлса, адолатли, омонатдор, динни яхши биладиган олим кишидан маслаҳат олади.\nБаъзи уламолар эса истихора қилувчи киши бирор нарсани ҳис қилиши шарт эмас, аксинча, хайрли ишга истихора қилгани учун у ҳеч нарсани ўйламай, кутмай, ишини давом эттираверади, деганлар.\nАгар истихорадан сўнг ҳеч қандай иккиланмай, хотиржамлик билан шу ишни рад қилса, ёки шу ишга ҳаракат қилса-ю, лекин амалга ошмаса, бу ҳам хайрлидир. Агар иши юриб кетса, бу ҳам Аллоҳ таолонинг фазлидан бўлиб, хайрлидир.\nАгар вақт зиқ бўлса, намоз ўқимасдан, истихора дуосининг ўзи билан чекланиб, ишини давом эттираверса ҳам бўлади.\nИстихоранинг фойдаларидан бири шуки, у бандани келажакда ҳам хотиржам қилади. Агар келгуси ҳаётида шу ишига алоқадор бирор кўнгилсизлик рўй берса ҳам, у: “Мен бу ишда Аллоҳга истихора қилиб, хайрлисини сўраганман ва бунда албатта яхшилик бор”, деб умид билан яшайди. Ҳеч қачон ноумид бўлмайди.\nСавол: Биров учун бошқа инсон истихоар қилса бўладими?\nЖавоб: Биров учун бошқа инсон намоз ўқимайди, лекин истихора дуосини ўқиса бўлади.\nАҳмаджон қори жоме масжиди имом хатиби\nМУМКИНМИ Эргашев Муҳаммадий\n← ТАДҚИҚОТ: МУСУЛМОНЛАР ЭНГ ДЎСТЛИКПАРВАР КИШИЛАР\nҲаж амалларингиз қабул бўлсин →


Хитой Сурияда ҳарбий куч ишлатилишига қарши чиқди\n16:23 / 10.04.2017\nХитой Сурияда ҳарбий куч ишлатилишига қарши чиқмоқда. Бу ҳақда ХХР ТИВ расмий вакили Хуан Чуньин душанба куни хабар берди. У АҚШ давлат котиби Рекс Тиллерсоннинг ХХР раиси Си Цзиньпин америкалик ҳамкасбига Қўшма Штатларнинг Суриядаги зарбасини “тушунгани” ҳақида маълум қилгани ҳақидаги сўзларига изоҳ бераркан.\nДональд Трамп АҚШга ташриф билан келган Си Цзиньпинни Суриядаги авиабазага ракета зарбаси берилгани ҳақида шахсан хабардор этган. Тиллерсоннинг сўзларига кўра, Си Цзиньпин АҚШнинг “болалар ўлими туфайли” ҳаракатларини “тушуниши” ҳақида маълум қилган.\n"Хитой халқаро муносабатларда ҳарбий куч ишлатилишига ҳар доим қарши бўлиб келган, бошқа давлатлар суверенитети ва ҳудудий яхлитлигини эса ҳурмат қилиш тарафдоридир. Бизнинг фикримизча, сиёсий қарор – Сурия можаросини ҳал қилишнинг ягона йўли", - дея маълум қилди Хуа Чуньин брифингда.\nУнинг қўшимча қилишича, Сурия келажагини сурияликлар ҳал қилиши керак, халқаро ҳамжамият эса унинг қарорини ҳурмат қилиши керак.


Бандлик ва меҳнат муносабатлари вазирлиги бошқарма бошлиғи\n– иш вақтини ҳужжатли қайд этиш;\n– ҳисобот даври учун рухсат этилган иш вақти давомийлигини қандай ҳисоблаш мумкин;\n– қандай иш вақти ҳисобини танлаш керак;\n– иш вақти ҳисоби табели қандай тўлдирилади.\nИш вақтини ҳужжатли қайд этиш\nХар бир ходимнинг иш вақти ҳисобини юритинг ва бунинг учун махсус ишлаб чиқилган ҳужжатларда қайд этинг: табелда, журналда ва бошқаларда.\nИш вақти ҳисобининг туридан келиб чиқиб ҳисобга олиш ҳужжатини расмийлаштиринг: кунлик ёки жамланма.\nКунлик ҳисоб бўйича ҳар бир ходим томонидан ишланган вақтни ҳар куни ҳисобга олинг. 5 кунлик иш ҳафтасида ҳар кунлик иш вақти муддати 8 соатдан, 6 кунлик иш хафтасида эса ҳар кунлик иш вақти муддати 7 соатдан кўп бўлиши мумкин эмас. Юқорида кўрсатилган иш вақти муддатидан ортиғи иш вақтидан ташқари иш ҳисобланади. Бунда шуни унутмангки, айрим ходимларда қисқартирилган ёки тўлиқсиз иш вақти бўлиши мумкин. Шунинг учун уларнинг ҳар кунлик иш вақти муддати меъёри умумбелгиланган меъёрдан кам бўлади.\nНогирон-ходим учун иш вақти ҳисоб-китоби\nНогирон-ходим ҳафтада 36 соатдан ортиқ ишламаслиги лозим . Демак унинг учун 6 кунлик иш ҳафтасида кунига 6 соатдан, 5 кунлик иш ҳафтасида 7 соатдан ошмайдиган иш вақти муддатини белгилаш зарур.\nАгар ходимнинг ҳар кунлик иш вақти муддати давомийлиги ўзгарувчан бўлса ёки ҳар кунлик вақтининг нормал муддатига риоя этишнинг имкони бўлмаса, унда иш вақтини жамлаб ҳисобга олишни қўлланг.\nБундай усул билан ходим учун рухсат этилган иш вақти миқдорини бир кун учун эмас балки узоқ вақт оралиғи (ҳисоб даври): ҳафталик, ойлик, чорак ва ҳ.к. учун аниқланг, бироқ бир йилдан ошмасин. Одатда, агар ташкилотда бажариладиган вазифалар ҳажми бир маромлик ҳусусиятга эга бўлмаса (қурилиш-монтаж ишлари, қишлоқ хўжалиги ва ҳ.қ.) узоқ муддатли (чораклик, ярим йиллик, йиллик) ҳисоб даври белгиланади.\nШунингдек, иш куни (смена) 12 соатдан ошмаслиги лозимлигини эсда тутинг.\n«Уч суткадан кейин» иш жадвали\nХусусий клиникада ўрта тиббиёт ходимлари учун «уч суткадан кейин» иш тартиби ўрнатилган.\nАгар бунда ҳисоб даврининг рухсат этилган муддатига риоя этилганида бундай иш вақти тартибини қўллаш мумкинми?\n– Йўқ, мумкин эмас. МКнинг 123-моддасига мувофиқ ҳатто агар ҳисоб даврида ушбу ходим ишлаган вақт муддати белгиланган иш вақти меъёрига тўғри келса ҳам, иш сменаси вақти муддати 12 соатдан ошиши мумкин эмас.\nҲисоб даврида ишланган вақт белгиланган меъёрдан ошиб кетмаслигини кузатиб боринг. Агар ҳисоб даври бир ой деб қабул қилинган бўлса, унда алоҳида олинган ҳафтада 40 соатдан ортиқ ишлаши мумкин, бироқ унда ой учун ҳисоб-китобда ортиқча иш вақти бўлмаслиги лозим. Яъни, ҳисоб даври учун умумий ишланган вақт муддати рухсат этилган вақт меъёрига мувофиқ бўлиши лозим.\nИш вақти меъёрининг ҳисоб-китоби\nТашкилотда ҳисоб даври 5 кунлик иш ҳафтаси ҳисобидан бир ойга тенг.\n2020 йил ноябрь ойи учун иш вақти меъёри 168 соатни (ҳисоб-китоб тартиби қуйида кўринг) ташкил этади.\nМазкур ойнинг биринчи икки ҳафтасида ходим 90 соат ишлаган, бу белгиланган меъёрдан 10 соатга кўпдир (40 с. + 40 с. = 80 с. ).


Иброҳим АБДУРАҲМОНОВ: Инновация – барча соҳа учун бирдек зарур\nЎзбекистон Республикаси Инновацион ривожланиш вазири Иброҳим АБДУРАҲМОНОВ билан айни шу мавзуда суҳбат ўтказилди.\n– Иброҳим Юлчиевич, давлатимиз раҳбарининг 2017 йил 29 ноябрдаги фармони ҳамда ўша йили 30 ноябрдаги қарори асосида мазкур вазирлик иш бошлаганди. Фармонда янги ғоялар ва технологияларни ишлаб чиқиш ва жорий этиш учун мавжуд имкониятдан етарлича фойдаланмаслик мамлакатнинг жадал инновацион ривожланишига тўсқинлик қилаётгани қайд этилган ва шу билан боғлиқ кўплаб муаммолар санаб ўтилганди. Ўтган вақт ичида мазкур муаммолар ечими борасида нималар қилишга улгурилди?\n– Ҳақиқатан, соҳада муаммолар кўп эди ва бу қисқа вақтда осон ҳал бўладиган иш эмас, албатта. Инновацион ривожланиш вазирлиги МДҲ давлатларида ҳам, Ўрта Осиё ҳудудида ҳам шу пайтгача бўлмаган. Бундай вазирлик Араб Амирликлари, Канада ва Янги Зеландия каби ривожланган мамлакатларда мавжуд бўлган. Юртимиздаги иқтисодий ўсиш етарли эмаслиги, инновацион иқтисодиётни давлатимизга олиб киришга бўлган эҳтиёж туфайли ушбу вазирлик ташкил этилди. Вазирликнинг асосий мақсади, бир сўз билан айтганда, иқтисодиётни юқори кўтариш. Мамлакатимиздаги энг катта муаммолардан бири ишлаб чиқариш билан илмнинг мувофиқ келмаслиги, узвийликнинг йўқлигида. Бундай муаммо фақат бизда бор, деб айтолмайман, ривожланган давлатларда ҳам кузатилади бу ҳолат. Илмий ишланмалар, ихтиролар кўп бўлган, аммо амалиётга татбиқ қилинмаган. Илмий ишни, албатта, тўғридан-тўғри иқтисодиётга йўналтириб бўлмайди. Лойиҳани стандарт ҳолга келтиргунча катта маблағ зарур бўлади. Шунинг учун тадбиркорлар илмий ишларни сотиб олишга ёки амалиётда қўллашга қўрқарди. Сабаби, ҳали синовдан ўтмаган маҳсулотнинг сотилмай қолиш эҳтимоли юқори бўлади. Ҳар битта янги ишланмани амалиётга қўллаш ва шунга монанд технология яратиш эса доим қийин бўлган.\nОлдимизга қўйган асосий вазифаларимиздан яна бири илмий ташкилотларимизни ривожлантиришдан иборат. Чунки инновация айнан шу ерда яралади...\n– Вазирлик илмий-тадқиқот, таълим ва бошқа муассасалар томонидан амалга ошириладиган давлат илмий-техникавий дастурлари ва лойиҳаларининг ягона буюртмачиси ҳисобланади. Айни пайтга қадар қандай янги лойиҳалар устида иш олиб борилди ва борилмоқда?\n– Аввало, “Илм-фан ва илмий фаолият тўғрисида” ҳамда “Инновацион фаолият тўғрисида”ги қонун лойиҳалари ишлаб чиқилганини таъкидлаб ўтмоқчиман. “Илм-фан ва илмий фаолият тўғрисида”ги қонун орқали республикамизда илмий ва илмий-техникавий фаолиятни тартибга солишнинг қонуний асоси яратилди. Улар илмий-тадқиқот фаолияти билан шуғулланувчиларни ҳуқуқий кафолатлаш, илмий-тадқиқот ва инновацион ишланмаларнинг сифати, самарадорлигини таъминлашга хизмат қилади. Шулар асосида, биринчи навбатда, фанни молиялаштириш тизимини ўзгартирдик. Таълим соҳаси учун ажратиладиган ва уч-тўрт йилда бир марта ўтказиладиган грантлар учун танлов тизимини бутунлай бошқача йўналишда туздик. Энди илмий лойиҳалар танловлари ҳар ой эълон қилинади ва ғолибларга лойиҳаларни амалга оширишлари учун пул маблағлари тақдим этилади. Аввал ихтиролар учун ажратилган пулларнинг ҳаммаси қоғоз билан бошланиб, қоғоз билан тугарди. Ҳеч ким олимларга илмни маҳсулот кўринишигача етказиш керак, деган талабни қўймасди. Илмий ишларнинг номлари аксарият ҳолларда “оптималлаштириш”, “муқобиллаштириш”, “таҳлили” каби сўзлар билан тугарди. Эндиликда олимларга бўлган рағбат ҳам, эътибор ҳам ўзгарди, шу билан бирга илмий ишларнинг натижалари илмий ишланмага айланиши ва бу ишланмалар ўз навбатида тижоратлаштирилиб, мамлакатимиз иқтисодиётига фойда келтириши назарда тутилмоқда. Ҳозирда ҳар бир лойиҳа учун ўртача 500 миллион сўм миқдорида пул маблағлари ажратилиб, шундан 40 фоизи моддий-техник базани ривожлантиришга сарфланмоқда. Олдинги эски тизимда олим бир миллиард сўм даромад олиб келадиган лойиҳани тақдим этган бўлса, 20 миллион сўм атрофида пул билан тақдирланарди. Кейинчалик ўша ишланмасидан қайта келадиган даромадга шерик ҳам бўлмасди. Эндиликда шундай имконият беряпмизки, олим ўзининг лойиҳаси асосида бемалол корхона ташкил этиб, унга раҳбар ҳам бўла олсин. Муҳими, қайсидир соҳага янгилик, новаторлик ғоялари кириб келиши керак. Жорий йилда 116 миллиард сўм пул маблағи эвазига юздан ортиқ лойиҳаларни ишга туширдик. Қолаверса, “стартап” лойиҳалари молиялаштирилиб, илмий ишлар тўғридан-тўғри бизнесга йўналтирилмоқда.\nКичик корхоналар янги, шу пайтгача республикамизда мавжуд бўлмаган маҳсулотлар ишлаб чиқаришни, хизматлар кўрсатишни бошлади. Бундай самарали инновацион ишланмалардан бири – буғланишнинг олдини олиш ва резервуарлардаги нефть маҳсулотларининг тўсатдан оловини ўчиришга мўлжалланган такомиллаштирилган сузувчи понтонлардир. Янги конструкцияли понтондан фойдаланилганда 2000 квадрат метр ҳажмли резервуарда йилига 240 тонна енгил углеводород тежалади. Ҳозирда сузувчи понтонлардан фойдаланиш бўйича тажриба ишлаб чиқариш тестлари муваффақиятли ўтиб, улар “Ўзбекнефтгаз” АЖнинг газ-нефтни қайта ишлаш корхоналарига жорий этилди. Бугунги кунга қадар 150 минг дона сузувчи понтон ишлаб чиқарилди ва буюртмачиларга етказиб берилди. Мана шундай иқтисодиётимизга фойда келтирадиган лойиҳаларга 30 миллиарддан зиёд пул сарфлаб, ўттиздан зиёд корхонани ишга туширдик.\nБугунги кунда биз пул сарфлаган корхоналар фойда кўра бошлади. Мисол учун Ўзбекистон Фанлар академиясининг Микробиология институти ва “Green biotech” МЧЖ қўшма корхонаси инновацион компанияси томонидан “Fosstim” ва “Rizokom” деб номланган кучли биоўғит ва биостимуляторларнинг янги авлоди яратилди ва уни тажрибавий ишлаб чиқарилиши йўлга қўйилди. Унинг ишлаб чиқариш қуввати 2 млн. гектардан ортиқ ерни таъминлашга етади. 2019 йилда мазкур биоўғитлар буғдой экинларида синовдан ўтказилиб, кутилгандан ортиқ ижобий натижалар олинди: кимёвий ва минерал ўғитлар сарфи қисқарди, тупроқ ва ўсимликларнинг фосфорланиш, шўрланиш, метатоксин билан ифлосланиш даражаси пасайди ва шўрланган ерларнинг унумдорлиги кўтарилди ҳамда атроф-муҳит ҳолати яхшиланди. Суғориш сувининг сарфи 30 фоизга камайди ва бунда қишлоқ хўжалиги экинларининг ҳосилдорлиги 30-50 фоиз кўпайди. Буларнинг барчаси қишлоқ хўжалиги маҳсулотлари экспортининг оширилишига олиб келди. Мазкур лойиҳани молиялаштириш учун 9,6 млрд. сўм инвестиция киритилган бўлиб, ишланмадан кутилаётган йиллик даромад 7,5 млрд. сўмни ташкил қилади. Ҳозир ФА Микробиология илмий тадқиқот институтининг ўртача йиллик даромади 472,5 млн. сўмлигини инобатга олсак, инновацион маҳсулотдан олинадиган фойданинг кўламини тасаввур қилиш мушкул эмас.\nАйни пайтда ҳудудлар ривожланишига тўсқинлик қилаётган муаммолардан бири олимларнинг камлиги, етишмаслигидир. Шунинг учун ҳудудий дастурларни ишлаб чиқдик. Ҳозир Наманган, Сурхондарё, Хоразм ва Навоий вилоятларида хусусий капитал асосида инновацион марказлар ташкил этишга киришилди. Энди ҳар бир ҳудуд ўз иқтидорли ёшлари билан ўзи шуғулланади. Молиялаштириш тизими эса маҳаллий ташкилот ва ҳокимиятларга юкланди. Чунки ҳар бир вилоятнинг ўз инновацион ҳудуди, иқтидорли ёшлари, олимлари ва энг асосийси сифатли таълим тизимига эга мактаби бўлиши керак...\n– Бугун қайси соҳада инновацион ғояларга кўпроқ эҳтиёж сезилаётир?\n– Инновация барча соҳа учун бирдек зарур. Чунки бир соҳа иккинчиси билан бевосита узвий боғлиқ. Улардаги ана шу боғлиқлик бир бутун бўлиб жамият ривожланади. Қисқаси, янги ғоя ҳеч бир соҳа учун ортиқчалик қилмайди, аксинча. Илм-фан дейсизми, таълим ёки соғлиқни сақлаш тизимими, хуллас, энди кечаги эски тизим билан ишлаб бўлмайди. Масалан, қишлоқ хўжалиги тизимига кластерлар олиб кирилди. Шу боис, пахта, гуруч ва буғдойдан мўл ҳосил олинмоқда. Маҳсулотларимизни бемалол хорижга сота оляпмиз. Ёки Сирдарё вилоятида хорижий инвесторни жалб этган ҳолда “Пенг-шенг кластери”, “Бек-кластер” негизида уруғчиликка ихтисослашган кластерлар ташкил этилди. Наманган вилоятида эса “Момиқ сочиқлар уруғчилик кластери” фаолиятини йўлга қўйиш асосида қишлоқ хўжалигига хусусий инвестициялар жалб қилинди. Бошқа соҳалар учун ҳам ана шундай янгиликларга эҳтиёж бор.\n– Ижтимоий соҳадаги ривожланиш, жумладан, таълим ва соғлиқни сақлаш тизимига инновацияларни жорий этиш борасида қандай янгиликлар бор?\n– Аввало шуни айтиш керакки, шу пайтга қадар олий таълим билан илм ўртасида узвий боғлиқлик бўлмагани учун биз кўп нарсани бой бердик, деб ўйлайман. Фанлар академияси билан олий ўқув юртлари бир-бирига уйғун бўлиб ишлаши зарур. Мана, бугун шунга интиляпмиз. Янгиликлар кўп. Масалан, таълим тизимида “форсайт” марказларини ташкил қиляпмиз. Ушбу тизим таълимдаги муаммоларнинг келажагини ишлаб чиқади.\n– Жаҳон фани ютуқлари, хорижий тажрибани ўзлаштириш бўйича яна қандай ишлар олиб борилмоқда? Инновацион ғоялар, ишланмалар ва технологияларни жорий этиш бўйича халқаро ҳамкорлик масалалари ҳақида ҳам тўхталсангиз?\n– Тўғри, жаҳон фани ютуқлари ва хорижий тажриба биз учун муҳим. Шу боис, олтита давлат билан ҳамкорликда ишлаш борасида шартнома тузилган. Шартномага кўра, олимларни молиялаштириш ҳар бир давлатнинг ўз зиммасида. Аммо яратилган инновациялардан тенг фойдаланамиз. Вазирлигимиз ҳузуридаги Инновацион ривожланиш ва новаторлик ғояларини қўллаб-қувватлаш жамғармаси маблағларидан бир ярим йил ичида 300 га яқин олимни хорижга малака оширишга юбордик. Улар билим олиш қаторида ўша давлатнинг энг кўп фойда берадиган инновацион лойиҳаларини ўрганишди. Яқинда бир гуруҳ ёшларни Беларусь давлатига жўнатдик. Бу масалада ҳудудий дастурларимиз ҳам бор, энг чекка туманлардаги олимлар ҳам бундай янгиликдан баҳраманд. Қолаверса, рағбат фақат ёш олимлар учунгина эмас, катта ёшли олимлар ҳам чет давлатларга бориб тажриба алмашиб келяпти. Умуман, янгилик яратаман деган иштиёқ билан кўзи ёниб турган одам борки, у инновацион лойиҳа билан қайтиб келишига ёки бошқа ихтиро қилишига кўзимиз етса, ҳамкор давлатларга жўнатяпмиз.\nЖорий йилнинг октябрь ойида ўтказилган “InnoWeek — 2019” инновацион ғоялар ҳафталиги доирасида ташкил этилган Халқаро инновацион–инвестицион форумида 108,7 млн. долларга тенг англашув меморандумлари ва инвестиция шартномалари имзоланди.\n– Охирги 25 йилликда давлатимизга инвестиция кириб келиши жуда қийин бўлган. Ишни бошлаган кезларингизда хорижий инвесторларни жалб қилиш осон бўлмагандир?\n– Ҳақсиз, инвесторларни соҳага жалб қилиш фақат биз учун эмас, ҳамма соҳа раҳбарларига қийин бўлди, аслида бу ҳозир ҳам осон эмас. Чунки чет давлатлар шу йиллар ичида республикамиз рейтинги, олий ўқув юртларимиз, фанимиз ютуқлари, моддий-техника базамиз қай аҳволдалигидан бехабар бўлган. Бу эса уларга инвестиция киритишга тўсқинлик қилган. Шунинг учун ишни, энг аввало, норматив базамизни ривожлантиришдан бошладик.\n– Бугунги кунда кўпгина соҳаларда муносиб кадрлар етишмаслиги сир эмас. Иқтидорли, уддабурон, кўп тилларни мукаммал биладиган, иш юритиш қобилиятига эга кадрлар вазирликда етарлими?\n– Кадрлар масаласи бизда ҳам муаммо. Вазирлик ташкил этилганидан бери кўп кадрлар ишга жалб қилинди, улар орасида талабларимизга жавоб бермаганлари ҳам бўлди. Инновация жиддий тартиб талаб этади. Бу ишда истеъдоддан ташқари интизом ҳам юқори бўлиши лозим. Биз ҳар куни янгилик билан ишлайдиган одамлармиз. Президентимиз айтганларидек, “Инновацияда бугун – муҳим. Эртага у эскириши мумкин”. Дунё жуда тез ривожланмоқда. Бугунги кунда бир қадам олдинда юрмасангиз, кўп нарсадан бехабар қолишингиз мумкин. Бизга ҳам бир қадам олдинда юрадиган кадрлар зарур. Ҳозир ўзимизда бор ёшларни тарбиялаяпмиз. Соҳага кўниктиряпмиз. Вазирлигимиз раҳбарлигидаги ўринбосарлардан бири Араб Амирликларида кадрлар билан ишлаш техникасини ўрганмоқда. Бизда ишлайдиган кадрлар “инновация офицерлари” бўлиши лозим. Бир сўз билан айтганда, “энциклопедик” кадрлар бизнинг ютуғимиз бўлади. Сабаби, таълим, соғлиқни сақлаш, қишлоқ хўжалигида ҳам бирдек тафаккур қиладиган, билими, салоҳияти етадиган ёшлар бўлиши лозим. Юқорида айтганимдек, вазирлигимизнинг иши мураккаб...\n– Бугун вазирлар матбуотдан узоқлашиб кетди, деган қарашлар йўқ эмас ва бу қарашларда тўғрисини айтганда лоф йўқ. Сиз бир вазир сифатида бу фикрни қандай изоҳлайсиз?\n– Мен матбуотга энг кўп интервью берадиган вазир бўлсам керак. ОАВга муносабатимни шундан ҳам билса бўлади. Мана, бугун матбуот хизматлари такомиллашди, бизнинг матбуот котибимиз ҳам ОАВда тез-тез чиқишимни сўраб туради. Имкон қадар матбуотда чиқишлар қилишга ҳаракат қиламиз. Ўзбек матбуоти қатори хорижникини ҳам ўқиб бораман. Олим сифатида қатор илмий журналларда муҳаррирман. Ўзим ҳам монографиялар ёзиб тураман. Қандай кўринишда бўлмасин оммавий ахборот воситаларини кузатиб бормаган раҳбар тўлақонли раҳбар бўлолмайди...\nФото: Феруза Раҳимова


AKFA Университети Туркиянинг TED Университети билан таълим соҳасида ҳамкорлик шартномасини имзолади. Шартнома доирасида AKFA Университетида «Архитектура ва дизайн» ҳамда «Қурилиш» факультетлари очилади.\nЎзаро келишувга кўра, TED Университети мазкур йўналишлар бўйича ўзининг ўқув дастурларини AKFA Университетига тақдим этади. Шу билан бирга, TED Университети Ўзбекистонга юқори малакали профессорларни жалб қилишда кўмак беради.\nМанзил: Тошкент шаҳри, Кичик ҳалқа йўли, 17\nТелефон: +998 71 200 01 23\nТелеграм: @akfauniversity / @akfaunibot\nAKFA қурилиш соҳаси бўйича ечимларнинг янги дунёсини очади